text:
Umunyarwanda azaba yinjiza amadolari 4000 muri 2035
Yanditswe na admin
Ubuyobozi bw’urugaga rw’abikorera mu Rwanda ndetse na Minisiteri y’Imari n’Igenamigambi batangaza ko mu mwaka wa 2035 buri munyarwanda agomba kuzaba nibura yinjiza amadolari 4 000 ku mwaka. Ni intego izi nzego zivuga ko zihaye kandi ikaba ishoboka bitewe n’uko u Rwanda rukomeza kugaragaza umuvuduko mu iterambere.
Gahunda ya Guverinoma y’u Rwanda ni uko muri 2020 umunyarwanda azaba yinjiza amadolari 1 240 hanyuma muri 2035 buri munyarwanda akazaba abarirwa amadolari 4 000 ku mwaka.
Rugwabiza Leonard, umuyobozi mukuru ushinzwe ubukungu muri Minisiteri y’Imari n’Igenamigambi, avuga ko nta kabuza iriya ntego igomba kuzagerwaho. Ati “Tuzabigeraho nta kabuza, iteka mbwira abantu ko ibyo ushaka bitandukanye n’ibyo wifuza, iyo ubyifuza uhera mu kuvuga ko bibaye byaba ari byiza ariko twe ubu icyo dushaka ni ukubikorera, nta bwo byakwizana. Ubwo abandi babigezeho na twe nta kabuza tuzabigeraho.”
Akomeza agira ati “Icyo tugomba gukora ni ukongera umusaruro kuri buri munyarwanda ku giti ke, buri munyarwanda tugomba kumuha ubumenyi buhagije. Icyo ni cyo ibihugu byose byateye imbere cyane byakoze, yaba u Bushinwa, Singapole, Koreya y’Epfo n’abandi bose bateye imbere ni uko bagiye bazamura ubushobozi bwa buri muturage, ibindi bizakorwa ni ukuzamura umubare w’abizigamira mu bigo by’imari na banki.”
Abikorera biteguye gufasha mu kwesa uyu muhigo
Leta y’u Rwanda ihamya ko ubukungu bw’igihugu bugomba gushingira ku bikorera. Mu kiganiro kihariye Gasamagera Benjamin, umuyobozi w’urugaga rw’abikorera mu Rwanda (PSF) yagiranye n’Imvaho Nshya, yahamije ko iyi ntego ishoboka cyane, ibi akaba abishingira ku bimaze kugerwaho mu myaka nka 15 ishize.
Gasamagera Benjamin yagize ati “Ni intego ishoboka cyane, ni ibintu bishoboka ndetse dushobora no kubigeraho mbere yaho kuko urebye iterambere ry’ubukungu twagezeho muri iyi myaka nka 15 ishize twakoze ibintu byinshi kandi urebye twaheraga kuri zero. Twari turi ku gipimo cya 8% buri mwaka kandi n’ubukungu bw’isi ntibwari buhagaze neza. Ubu rero ukurikije ibyo dufite numva iyo ntego ishoboka cyane.
Biradusaba kuzamura umusaruro ku bintu byose muri rusange, umusaruro wavuye hasi cyane ariko tugomba gukomeza kuwuzamura kurushaho, mu rwego rw’abikorera dukurikije ibikorwa remezo byashyizweho na Leta kugira ngo byorohereze abashoramari n’abacuruzi tubona ko nta rwitwazo twabona turamutse tudakoze, tugomba kubikoresha kurushaho”.
Urugaga rw’abikorera ruvuga ko kugira ngo iyi ntego igerweho hazitabwa cyane ku buhinzi bukoresha ikoranabuhanga ndetse no kuzamurira inganda ubushobozi, aho Gasamagera agira ati “Mu nganda tuzakomeza gushyira imbaraga kuri ‘Made in Rwanda’ kuko twasanze ari gahunda nziza. Mu buhinzi ho ubusanzwe tujya tugira umusaruro mwinshi ubundi ukaba muke, ubwo hagomba gufatwa ingamba tukajya duhunika igihe umusaruro wabaye mwinshi hanyuma kuba muke kwawo na byo ubundi biterwa n’izuba ariko burya imvura igwa mu Rwanda irahagije ku buryo dukoresheje uburyo bwo gufata amazi byadufasha kuko ubutaka bwacu butindana amazi.
Hazashyirwamo imbaraga cyane mu bikorera bacu bari mu rwego rw’ubuhinzi kugira ngo bamenyere gukoresha ikoranabuhanga buri kantu kose yaba mu kuhira imyaka, yaba mu gutubura imyaka, mu gukoresha ifumbire mvaruganda ahantu hose ho mu buhinzi tuzahashyira ingufu kuko na none burya umusaruro wo mu buhinzi ni wo n’inyinshi muri za nganda ziba zikeneye.”
PSF ivuga kandi ko mu bindi byazafashamo u Rwanda kugera ku ntego harimo gukomeza kunoza imitangire ya serivise, gukorera ku gihe, kwiha intego kandi inzego zose zigahigira kuzagera ku ntego no gukomeza gukosora ibidakorwa neza.
NIYONSENGA SCHADRACK


c: text/html

text:
Ibi babisabwe ku wa 25 Kanama 2021, ubwo Umuyobozi w’Akarere ka Nyamagabe Wungirije Ushinzwe Iterambere ry’Ubukungu, Kabayiza Lambert ari hamwe n’Umuyobozi w’Inkeragutabara mu Karere ka Nyamagabe, Major John Agaba bakoranaga inama n’abayobozi bahagarariye ibyiciro bitandukanye kuva ku Mudugudu kugera ku Murenge bo mu Murenge wa Kitabi.
Ni inama ibaye nyuma y’uko ku wa 23 Kanama 2021, abagabo babiri bafashwe bamaze gushimuta no kwica inyamaswa ebyiri zizwi nk’ifumberi muri Pariki ya Nyungwe ubu bakaba bafunze.
Kabayiza yasabye aba bayobozi gukora ubukangurambaga abaturage bakumva ibibi byo kugira ibikorwa bakorera muri Pariki ya Nyungwe.
Yagize ati “Mu Mudugudu wa Bususuruke hari abaturage bashimuse ifumberi ebyiri barazica. Turashimira abaturage bihutiye kubagaragaza nubwo izo nyamaswa zapfuye. Icyo tubasaba ni uguhamya ko hari abaturage b’Imboni za Nyungwe mu kuyikunda no kuyirinda nk’uko intero ibivuga, twongere twibukiranye ko gushimuta inyamaswa ari icyaha abantu babireke kandi babicikeho”.
Yibukije ko mu rwego rwo gufasha abaturiye Pariki ya Nyungwe gukora ibikorwa bibateza imbere, hari imishinga itandukanye bagiye bazanirwa kandi ikazakomeza no kwiyongera.
Umuyobozi w’Inkeragutabara mu Karere ka Nyamagabe, Major John Agaba yabwiye aba bayobozi ko muri Pariki ya Nyungwe hagomba kujyamo gusa abasirikare barinze umutekano, umuturage ufatiwemo akaba afatwa nk’umwanzi.
Yabibukije ko nta kibazo cy’umutekano muke igihugu gifite ariko abasaba gukomeza kwicungira umutekano.
Yagize ati “Icyo Ubuyobozi bubashakaho ni umutekano, imibereho myiza n’ubuzima bwiza kugira ngo abana banyu babashe gukura neza. Ni amahirwe mufite kuba muturiye iri shyamba”.
Muri iyi nama abayobozi bibukijwe gushyira imbaraga mu zindi gahunda za Leta zirimo gukangurira abaturage kwishyura ubwisungane mu kwivuza (Mutuelle de Santé), kwitegura igihembwe cy’ihinga 2022A hakiri kare, kurwanya ibyatanga icyuho cy’ikwirakwira rya COVID-19 n’ibindi.
Ndayambaje Ernest uri mu bagize Koperative y’abahoze ari abahigi n’abavumvu muri Pariki ya Nyungwe, yavuze ko bazakomeza gukora bakiteza imbere kandi bakanafatanya mu kurwanya abangiza Pariki ya Nyungwe.

robotstxt: allowed

filter: keep


text:
Chorus:
Niyeguliye nyagasani nitabye ijwirye, ubutumwa ampa nzabusohoza (nzabusohoza),
(iteka mwemerere amfate ukuboko) x2
Verses:
Ladies:
- Nzibanira nawe mana y’urukundo wowe umpa gutsinda, wowe umpa imbaraga ahonyuze hose nkakubera umuhamya.
- Koko warankunze wampa ye kumenya ko uli imana nyakuli, komeza umbe hafi nkwamamaze hose mu mvugo no mungiro.
- Uhoraho mana wantwaye umutima mu byo umbwira byose, ibyo unsaba byose n’inyigisho zawe n’inzira y’umukiro
- Ubukristo nyabwo koko n’urugamba rudusaba intwaro, nzagumana nawe ngabo y’ubuzima ndakwihaye wese.
- Nzakurata mwami nzalilimba ubuntu ungilira iteka, nzamamaza hose ubutumwa uzampa nzakubera umuhamya.
- Sinzagira ubwoba ndi kumwe n’Imana rutare negamiye, mu makuba yose niyo iza nyobora niyo nkesha umukiro
- Nzajya nterwa ishema no kuvuga hose ko namenye Imana, nzaharanira kuba umunyu w’isi n’urumuli rw’isi.
All:
Ntusubiza inyuma abakwemera ntusubiza inyuma abagusanga nanjyendajye nanjyendaje
Chorus


text:
Nk’uko byanditswe mu nkuru y’ikinyamakuru le Point.fr yo ku wagatanu tariki 29 Nyakanga, impumuguke Pr Nurdan Tözün, wo mu ishuri rikuru ryigisha iby’ubuvuzi (Acibadem University School of Medicine) ro muriTurukiya, yagize ati : "Biteye impungenge kuba 60 % by’abarwayi bose ba gastro-entérologie baba ari abagore". Mu izina ry’ishyirahamwe ry’ gastro-entérologie ku mugabane w’i Burayi, ahamagarira abantu kugira ubumenyi buhagije ku bijyanye n’ubuzima, kwihatira gufata imiti no kwisuzumisha no kumenya kwirinda cyane ku bagore bakiri bato.Ku bw’iriya mpuguke, ubuzima bw’igifu n’amara ku bagore byari bikwiye guhabwa agaciro gakomeye.Ubushakashatsi butandukanye bwerekana ko abagore bashobora kugira ibyago byo kuribwa mu nda (mu gifu no mu mara) kurusha abagabo, nk’ikibazo cy’ikirungurira, gukomereka ku mara, kugira igogorwa rigoranye, impatwe zihoraho n’indwara y’umwijima (calculs biliaires, du syndrome du côlon irritable, de dyspepsie, de maladie cœliaque, de constipation chronique et d'hépatite auto-immune.) ahubwo usanga igisa n’ikinyuranyo, abagabo bakunda kugira ibibazo bya anaux, ibyo kuba barwara kanseri y’umwijima n’indwara zishobora kuva ku mvubura z’indurwe. N’ubwo ibi bitandukanya ibitsina byombi (gabo na gore) bikiri mu rujijo, abashakashatsi batekereza ko imisemburo y’umuntu bitewe n’igitsina arimo, uko ababyeyi akomokaho bari bameze n’aho yakuriye cyangwa ubuzima ki yabayemo bishobora kugira uruhare ruto cyangwa runini.Ubudasa mu miterere y’umugore n’umugabo.
Mbere na mbere itandukaniro ry’ibyago byo kuribwa mu nda rituruka ku miterere y’umugore itandukanye n’iy’umugabo. Abagore bateye ku buryo bakunda ibuntu bisharira cyane cyangwa biryohera (sensibles à l'amer et au sucré) ku rusha abagabo kandi amara ya bo aba yorohereye ari nabyo bituma ku buryo bworoshye batamererwa neza mu gihe bariye ibintu bishobora kuba bisharira. Ikindi ngo usanga ibifu by’abagore bikora gake kurusha iby’abagabo, kimwe mu bishobora kuba impamvu yo kugira cyane igogorwa rigoranye ({dyspepsie}, isesemi, gutumba mu nda, kugira ikirungurira cyangwa kutamera neza munda.) Kuba ibiryo bitinda mu mara y’abagore bikaba aribyo bituma bagira ikibazo cya constipation.
Ku bwa Nurdan Tözün,itandukaniro rishobora kuba no ku mwijima n’ibijyanye n’imvubura z’indurwe, ngo ukaba usanga abagore hari indwara nyinshi bashobora kurwara.Yagize ati : "Zimwe mu ndwara z’umwijima zirazwi, nk’iziza mu gihe umugore atwite ariko n’izindi usanga zibasira n’abagabo nk’indwara nk’izo bita mu gifaransa, la cirrhose biliaire primitive na hépatite auto-immune".
Arongera ati : "Abagore na none bibasirwa n’indwara zituruka ku kunywa ibisindisha cyane nk’iyo bafata gm20 z’inzoga buri munsi mu gihe bigira ingaruka ku mugabo unywa hagati ya gm 40 kugera kuri gm 60 z’inzoga buri munsi."
Pr Tözün kandi anatekerezako uburyo bw’ubuzima umuntu abayemo n’aho aba mu miryango itandukanye bishobora kugira uruhare mu gukuza uburibwe mu nda ku bagore.Guhinduranya iby’umuntu arya mu buryo budahwitse n’amasaha abifatiraho, kudakoresha umubiri, kunywa inzoga n’itabi, kugira umubyibuho ukabije bibaho nyuma yo guca imbyaro ku kigero cy’imyaka 40 na zo zaba zimwe mu mpamvu zatuma habaho kuribwa mu nda no kurwara umwijima ku bagore. Ziriya mpamvu zikaba nk’uko bivugwa n’inzobere zo muri Turukiya izo kwirinda hakiri kare.


text:
Wari wakenera kwigurira igicuruzwa cyangwa Serivise kuri interineti ariko bikakugora?
Ushaka kujya ubasha guhaha serivise zose wifuza n’ibicuruzwa ku mbuga mpuzamahanga nka amazon.com, ebay.com, aliexpress.com bikakugeraho ku giciro gito kandi utavuye aho uri?
Ushaka kujya uhahira mu bihugu byose kw’isi nko muri amerika, mu bufaransa, mu bwongereza, mu buyapani n’ahandi hose, ukaba wagurayo icyo ushaka cyose kikakugeraho wibereye aho uri?
Ukeneye gukora cg gutanga ibiraka kuri interineti, ukishyurwa cg ukishyura utavuye aho uri?
Ese ukeneye Gucuruza ibicuruzwa byawe n’amaserivise ku rwego mpuzamahanga kuri interineti ukakira amafaranga ako kanya bitakugoye?
Ese ujya wifuza kohererezanya amafaranga n’inshuti n’umuryango bari hanze kuri interineti ku biciro bito cyane?
Niba igisubizo ari Yego, aya mahugurwa ya “Internet Transactions” ni wowe agenewe.
Hafi ya serivise zose (Harimo na serivise z’ubucuruzi) bisigaye bitangirwa kuri interineti, Interineti yahinduye isi yose umudugudu muto cyane, aho ubasha kuba wagera kubyo ukeneye byose utavuye aho uri; Niba ushaka kugendana naho isi igeze ngo udatakara bigusaba ubumenyi bwo kuba wakora Transaction zitandukanye kuri interineti, nko kohererezanya amafaranga, kugura no kugurisha serivise n’ibicuruzwa kuri interineti, n’ibindi byinshi bitandukanye.
Muri iri somo rya Internet Transactions Tugufasha gusobanukirwa uko wagura ukanagurisha ibicuruzwa n’amaserivise kuri interineti, ndetse n’ihererekanya ry’amafaranga kuri interineti, ku rwego rw’isi.
Wigamo uburyo wahahira ndetse ukanacuruza ku mbuga mpuzamahanga nka amazon.com, ebay.com, aliexpress.com n’izindi, mu buryo bwimbitse, ndetse ukanasobanurirwa byimbitse ihererekanya ry’amafaranga kuri interineti hifashishijwe uburyo buzwi cyane nka za Paypal, Skrill, Payoneer, google wallet n’izindi, aho waba uri hose kw’isi.
UKO ISOMO RITEGUYE
Iri somo riteguye mu buryo bwa videwo za HD mu rurimi rw’ikinyarwanda, ku buryo ibyo ubwirwa byose uba uri no kubyerekwa intambwe ku yindi hakoreshejwe ingero zifatika, ibivugwa byose bishyirwa mu ngiro nk’urugero rwo kureberaho muri iri somo. Mu kwerekana uburyo bahahira kuri interineti, tugura ibicuruzwa n’amaserivise bya nyabyo bikaza bikatugeraho kugirango uryiga arebereho urugero rufatika. Naho mu kwerekana ihererekanya ry’amafaranga, twohererezanya amafaranga kuri interineti kuri konti zitandukanye bya nyabyo kugirango uwiga arusheho kubisobanukirwa neza. Ugenda uhura n’isuzumabumenyi kubyo wize zigufasha gupima niba koko wasobanukiwe ibyo warangije kwiga.
Ndetse turangiza tunabaha inama z’ibyo mwakoresha ubu bumenyi, ku buryo urangiza kwiga uhita ubona ahantu hatandukanye ho kubibyariza umusaruro.
ABO RYAGENEWE
Aya mahugurwa yagenewe abantu bo mu ngeri zose, abanyeshuri, abarimu, abacuruzi, abakozi, abayobozi, n’abandi bantu bose bakenera gukora Transaction kuri interineti. Nta n’umwe uhejwe.
UKO WARYIGA
Waryiga aho waba uri hose kw’isi wifashishije igikoresho cy’ikoranabuhanga nka mudasobwa, telefone cg Tablet birimo interineti (Ekara nini nkiya mudasobwa niyo ibigaragaza neza). Kuko rero riteguye mu Kinyarwanda bigusaba no kuba wumva ikinyarwanda gisanzwe cyo kuvuga kugirango usobanukirwe ibyigishwamo. kandi waryigira igihe cyose ushatse kugeza urirangije neza, ndetse iyo ugize ikibazo urabaza ugasubizwa.
ICYO UZAKURAMO
Uzarangiza iri somo Wabasha ibi bikurikira:
- -Guhaha no gucuruza ibyo ushaka ku masoko mpuzamahanga nka ebay.com, amazon.com, aliexpress.com
- -Guhaha serivise zose wifuza kw’isi ziri kuri interineti
- -Gukora akazi no gutanga akazi kuri interineti
- -Koherezanya no kwakira amafaranga kuri interineti mu buryo butandukanye.
- -Gusobanukirwa amaterime akoreshwa mu bucuruzi bwo kuri interineti.
- -Gufunguza konti ya banki yo muri amerika hamwe na aderesi yawe muri amerika
- -Kubitsa no kubikuza amafaranga yo kuri interineti
- -Uzi Bimwe mubyo wakora kuri interinti ukunguka cyane.
- -Uhabwa seritifika iyo urangije kuryiga wakoresha aho ikenewe.
- -N’ibindi byinshi cyane…..
INYUNGU ZO KURYIGA
- -Ushobora kwihahira ibyo ushaka kw’isi hose ku biciro biri hasi
- -Ntutakaza umwanya mu guhaha kuko ibyo ukeneye ubihaha uri no mu kandi kazi
- -Serivise zirihutishwa kandi ziba zoroshye gutangwa no kwakirwa.
- -ubasha kugera kucyo wifuza cyose kw’isi hose, yaba serivise cg ibicuruzwa
- -Serivise ziratangwa amasaha 24 ku yandi!
- -Ushobora kugura igihe cyose, aho waba uri hose, waba uryamye, waba uri kurya, n’ahandi hose ushatse
- -Byorohera abacuruzi kugeza ibicuruzwa byabo ku bantu benshi, kw’isi hose.
- -Byorohereza abantu bafite impano kubona icyo gukora bagakorera amafaranga kw’isi hose
- -Byorohereza abantu koherezanya amafaranga aho baba bari hose kw’isi Kandi akagerayo ako kanya
- -Uhabwa seritifika wakoresha usaba akazi, cyane cyane nko mu bigo bya Logistics byohereza imizigo ku rwego rw’isi nka DHL, Fedex n’izindi, cg ibigo bikora ubucuruzi bwo kuri interineti nka kaymu.com, n’ibindi byinshi cyane.
- -Wakwihangiramo imirimo itandukanye ugasezerera ku bushomeri.
- -N’ibindi byinshi cyane.
Course Features
- Lectures 103
- Quizzes 9
- Duration 10 Hours
- Skill level All levels
- Language Kinyarwanda
- Students 29
- Certificate Yes
- Assessments Yes
-
Intangiriro
Mw'itangiriro harimo ubusobanuro bw'ibanze kuri aya mahugurwa ya Internet Transactions, usobanukirwa amagambo(terms) akoreshwamo, ndetse ukanamenyeshwa ibikubiye muri aya mahugurwa muri macye
-
Ubucuruzi kuri interineti
Harimo ubumenyi bw'ibanze ku bijyanye n'ubucuruzi kuri interineti, kugura no kugurisha kuri interineti muri rusange, ndetse no gukorera akazi kuri interineti
-
Ebay
Harimo ubumenyi bwimbitse bwo gukoresha ebay neza, guhera ku kwiyandikishaho, guhahiraho neza, kwirinda ubujura kuri interineti ndetse ukanasubizwa amafaranga iyo havutse ibibazo, n'ibindi byinshi.
- Ebay ni iki?
- Kwiyandikisha kuri Ebay
- Gushyiramo aderesi
- Uko wabona aderesi
- Aderesi zo hanze
- Kwandikamo aderesi neza
- Gushyiramo uburyo bwo kwishyura
- Gushakisha neza icyo ukeneye
- Izindi mbuga za Ebay
- Kugenzura Igicuruzwa mbere yo kugura
- Kondisiyo z’ibicuruzwa
- Amalisiti
- Kurangiza Kugura
- Kwakira ibyo wahashye byahageze
- Cyamunara
- Gucuruza kuri Ebay
- Gukemura Ibibazo
- Umusozo kuri Ebay
- Umwitozo kuri Ebay
-
Ubwishyu bwo kuri interineti
Harimo ubumenyi bw'ibanze mu byerekeye kwishyura kuri interineti muri rusange ku mbuga zose zo kuri interineti, ndetse n'uburyo butandukanye bwifashishwa kwishyura kuri interineti
-
Amakarita
Gusobanukirwa uburyo bwose wakoreshamo amakarita ya Credit na Debit Cards neza mu mutekano, ndetse no kuyakoresha kuri interineti mu buryo bwiza.
-
Paypal
Gusobanukirwa neza uko paypal ikoreshwa mu buryo bwimbitse, wishyura cg wishyuza kuri interineti; Wohereza, ukakira, ndetse ukanabikuzaho amafaranga yawe, n'ibindi byinshi biyerekeye.
- Paypal
- Impamvu wakoresha paypal
- Gufungura Konti ya Paypal
- Kwemeza imeyili ya Konti
- Ibigize Paypal
- Gushyiramo amakarita na Banki
- Kohereza no kwakira amafaranga
- Gusaba Amafaranga
- Ibiciro
- Kubikuza Amafaranga
- Kubikuza na MPESA
- Lisiti y’ibyakozwe
- Ibyerekeye Transaction
- Gusubizwa Amafaranga
- Ubwishyu Buhoraho
- Gukemura Ibibazo
- Gukoresha Konti imwe muri benshi
- Buto zo kwakira amafaranga
- Paypal kuri Telefone
- Gufunga Konti
- Umwitozo kuri Paypal
-
Skrill
Gusobanukirwa uko Skrill ikoreshwa mu kwishyurwa no kwishyura amafaranga kuri interineti, ndetse n'uburyo butandukanye wayabikuzaho, n'ibindi biyerekeye.
-
Payoneer
Kumenya uko watumiza ikarita ya payoneer, ugakoresha konti ya banki yo muri amerika wishyuza ukakira amafaranga wibereye aho uri, ukishyirira amafaranga kuri payoneer, n'ibindi byinshi byerekeye payoneer.
- Payoneer
- Impamvu zo gukoresha Payoneer
- Gutumiza ikarita ya Payoneer
- Kwakira ikarita ya Payoneer
- Ibigize konti ya Payoneer
- Konti ya Banki yo muri Amerika
- Guhindura PIN na Password
- Kugura na Payoneer
- Kwakira amafaranga
- Kubikuza amafaranga kuri ATM
- Kwishyiriraho Amafaranga
- Lisiti y’ibyakozwe kuri payoneer
- Ibiciro
- Komisiyo ya 25$
- Umwitozo kuri Payoneer
-
Google Wallet
Kumenya imikorere ya google wallet, n'uburyo wayifashisha wishyura amaserivise ya google, n'ahandi ikoreshwa hose.
-
Umusozo
Umusozo ku mahugurwa ya Internet Transactions twiyibutsa ibyo twanyuzemo byose, ndetse tunareba aho twabikoresha bikatubyarira inyungu.
-
Nziza Clareine
Ni byiza cyaneAya mahugurwa ya internet transactions yamfashije kumenya kwihahira online kw'isi hose ubu nanjye mbibyaza umusaruro.
-
Maurice
Awesome!I am now able to buy everything I want online and reaches me in Rwanda. Sobanuka you are really doing great job!


text:
Education
Karongi: Abanyeshuri 13 ba Christian University bapfundikiye amasomo yabo
1,119 total views, 3 views today
Kuri uyu wa Gatatu tariki ya 16 Ukwakira 2019, Abanyeshuri ba Mbere bo muri Kaminuza ’Christian University of Rwanda (CHUR) i Karongi, babimburiye abandi gupfundikira amasomo yabo y’ikiciro cya kabiri cya Kaminiza.
Mu rugendo rwo guteza uburezi imbere Christian University of Rwanda, imaze kuba ubukombe butiganwa mu gutanga uburezi bufite ireme kandi buhamye, bamwe mu mfura zayo 13 bakoze ku mugaragaro umuhango wo gupfundikira amasomo yabo (Defense), imbere y’abarimu ndetse n’abayobizi ba Kaminuza ku kicaro cyayo i Karongi.
MUTABARUKA Lucien ni umwe mu banyeshuli basoje amasomo yabo y’icyiciro cya kabiri cya Kaminuza (A0) mu icungamutungo (Finance), avuga ko bitari byoroshye kumara imyaka 3 yiga. “bisaba ubwitange ndetse n’umurava.”
Ati:“Bisaba imbaraga nyishi n’ubwitange kugira ngo ugere kuri iki cyiciro mbonye, abayobozi bacu batubereye imfura batuba hafi bakatwunganira muri byose. Kugira ngo dusoze neza ni uko twari dufite abarimu b’inzobere baduhozagaho umutima…” Akomeza ashishikariza abandi banyeshuri kujya kwiga muri CHUR kuko batanga ubumenyi umuntu atasanga ahandi.
MUHAWENIMANA Clemantine na we wigaga ibijyanye n’icungamutungo, avuga ko bafashijwe no kuba ishuri ribegere kuri we akaba asanga nta mpavu yo kujya kwiga kure kuko CHUR yabatekerejeho ikabazanira ishami hafi.
Ati:”Ndashimira CHUR yadutekerejeho, ntibyari byoroshye kubona ishuri hafi, ariko ubu nshoje amashuri yanjye ntishe akazi nakoraga , kuba mbonye impamyabumenyi ni iby’ igiciro, ubu ngiye gushaka akandi kazi kisumbuyeho kuko narinsanzwe nkora”.
SALONGO Umuyobozi uhagararariye CHUR i Karongi avuga ko aba banyeshuri bagaragaje ubwitange budasanzwe, anagaragaza ko ari amahirwe ku batuye i Karongi by’umwihariko Intara y’Uburengerazuba ndetse n’ahandi kuba baregerejwe iyi kaminuza.
Agira ati:”Abanyeshuri bacu dufite uyu mwaka barenga 315 harimo abiga ku manywa, nijoro, muri wikendi ndetse n’abiga umunsi wose, uyu munsi rero hashoje abanyeshuli 12 bigaga icungamutungo turateganya ko mu Kuboza hari abandi nabo bazasoza amasomo yabo”.
Akomeza asobanura ko amarembo afunguye kandi ko ari amahirwe menshi ku ku bantu bari mu Ntara y’Iburengerazuba ndetse n’abahaturiye, kuba baregerejwe Kaminuza ifite uburezi buhamye kandi bufite ireme mu cyerekezo cy’Igihugu n’isi muri rusange.
Salongo avuga ko muri iri shami rya CHUR ryashyizwe muri aka karere ka Karongi byari ukugira ngo rifashe abanyeshuri b’ingeri zose barimo abaturuka mu turere twa Rutsiro, Nyamasheke, Rusizi, Ngororero na Muhanga kugira ngo bige neza kandi bari hafi y’iwabo
Christian University of Rwanda yakira abanyeshuri b’ingeri zose, kandi idashingiye ku idini ahubwo itanga uburezi bujyanye n’indangagaciro nyarwanda zuzuzanya n’iza gikirisitu. Muri CHUR amasomo atangwa ku manywa, ni mugoroba ndetse no mu mpera z’icyumweru.
Menya amwe mu masomo wasanga muri CHUR
Bachelor of Science (Hons) in Information Technology (IT)
Bachelor of Science (Hons) in Agribusiness
Bachelor of Science in Business Management (BBM)
Bachelor of Science (Hons) in Finance
Bachelor of Education (BED) in Computer Science
Bachelor of Education (BED) in English and French
Bachelor of Education (BED) in Kinyarwanda and Kiswahili
Bachelor of Arts (BA.Hons) in Journalism
Bachelor of Arts (BA.Hons) in Mass Communication
Bachelor of Arts (BA.Hons) in Public Relations
Iyi kaminuza ifasha abayirangirijemo gukora imishinga iterwa inkunga n’ibigo by’ishoramari kugira ngo bashobore kwihangira imirimo. CHUR imaze imyaka ine ikorera mu Rwanda ifite icyicaro i Kigali muri Saint Paul no mu karere ka Karongi mu Ntara y’Iburengerazuba, ikagira kandi ishuri rikuru ry’imyuga riri Kicukiro PPIR.
Izi mfura za CHUR Karongi ziteye intambwe zibikesheje CHUR yiyemeje kubateza imbere mu gihe bari bamaze imyaka n’imyaka nta Kaminuza ibarizwa muri aka Karere.
Iyi kaminuza ikaba ikomeje kwifuriza amahirwe abanyeshuri bari gupfundikira amasomo yabo (Defense), inashishikariza Abanyakarongi. Rutsiro, Ngororero, Nyamasheke na Rusizi kwitabira kwiga muri CHUR!!!
HABUMUREMYI Viateur
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


text:
Benshi iteka usanga bibaza uko ingo ziryoshye ziba zarabigenjeje ugasanga ni inzozi za buri umwe kandi n’icyifuzo cya buri umwe mu bantu bose. N’ubwo byifuzwa na twese siko tubigeraho tzese ariko hari uburyo bworoshye ushobora kwifashisha nk’umugore bityo urugo rwawe rugahinduka nka paradizo ukanezerwa n’umugabo wawe
1. Akirana urugwiro umugabo wawe uko atashye mu rugo
Nyuma y’akazi katoroshye cyangwa amasomo yirirwamo buri munsi, mwakirane ineza kandi umubere indi mpamvu yo kuruhuka no kwibagirwa umunaniro yiriwemo.
Mwakirane indoro icyeye kandi ugerageze kumusekera, gira isuku kandi ugerageze guhora uhumura neza. Igihe umuganiriza irinde gutangira umubwira ibyagenze nabi ahubwo niba ushaka kumuganiriza hera ku byagenze neza nibiba ngombwa usoreze ku bitatunganye.
Ni ngombwa cyane guteka neza kuko burya abagabo benshi bashimishwa n’icyo kurya kiryoshye nubwo benshi babigira ibanga kandi ntibakunda kugaburirwa bitinze.
2. ijwi ryuje umutuzo
Uburyo uvugishamo uwo ukunda bugomba gutandukana n’ubwo ukoresha uvugisha ubonetse wese . Mu ijwi birashoboka kwereka uwo ukunda rwose ko umwifuriza kuryoherwa kandi ko ushobora kubimugezaho. Iyi mvugo yiharire uwo ukunda cyane cyangwa umugabo wawe kuko ikurura abagabo cyane .
3. Haranira guhora uhumura kandi ufite isuku
Haranira guhora ufite isuku kandi wiyiteho bihagije, ambara neza cyane kandi kenshi ujye ugerageza kwiyereka umugabo wawe wambaye imyenda imukurura.
Ni ngombwa cyane kugira isuku kandi mu gihe wagiye i mugongo(mu mihango) isukure bihagije kandi wirinde kuba hagira na kimwe kigaragarira umugabo ko wananiwe isuku kubera ibihe urimo
Irinde ko umugabo wawe akubona ,mu myambaro yanduye, uhindure insokozo kandi muri rusange ntago abagabo bakunda tatouages nubwo benshi mu bakobwa batabizi.
4. Gutera akabariro
Ni byiza cyane kudatuma umufasha wawe ategereza cyane cyangwa akwinginga bikabije mu gihe akeneye ko mutera akabariro.
Amagambo y’urukundo muyabwirane cyane niyo yaba ari atuma mumwenyura, gusa si byiza gukabya ngo bibe byatuma agukekaho ko udaterereye mu mutwe .
Horana isuku kandi na nyuma yo gusabana n’uwo ukunda ihutire kwisukura niyo yaba akureba kandi nawe umufashe gusubirana isuku bidatinze kuko bituma arushaho kukubaha no kukubona nk’umunyasuku kandi iteka ujye umureka agere ku gasongero k’ibyifuzo bye.
Gerageza gushakisha ibihe bidasanzwe mu buzima bwawe nawe kandi ujye umukorera icyo ataherukaga cyangwa cyiza atigeze
5 . Ba umunyamahoro
Niba umugabo wawe yarakaye kandi ubona nawe ko atameze neza, irinde guhangana nawe ngo natera hejuru nawe uzamure ijwi umutera kurushaho kurakara no kuvuga nabi.
Niba ari wowe nyirabayazana musabe imbabazi udatinze kandi niba ari we nyirabayazana irinde guterana nawe amagambo kandi ni biba ngombwa ube wakicisha bugufi kumurusha usibyeko nibyo umugabo mwiza nawe ariko yagakwiye kubigenza .
Niba yarakajwe n’impamvu zitaguturutseho nawe zitamuturutseho si byiza cyane kumubaza bikabije icyamuteye kurakara. Nibyiza kumwereka ko ucyeneye kumenya icyamubabaje kandi koko ukakimenya ariko niba atakikubwiye nawe ntukamubere umusaraba wanga kwemera ibyo akubwira.
Ni ngombwa cyane kumenya uburyo bwo kumubaza ibibazo ku gahinda ke.
6. Emera kuba umuyobozi w’umuryango igihe umugabo adahari
Zirikana ibanga ry’urugo kandi iteka ururwanire ishyaka cyane cyane igihe umugabo adahari naza bizamushimisha.
Ni byiza cyane kwirinda imibonano mpuzabitsina n’undi mugabo nubwo ari igishuko kenshi ku bagore batabona abagabo babo hafi kandi wirinde kuba watuma hari amabanga y’urugo asohoka ngo ajye hanze.
Rushaho kwita ku bana no kwita ku mitungo yumwihariko y’umugabo kandi ubanire neza buri umwe mu bo mu muryango w’umugabo.
7. Gufuha
Gufuha ni byiza cyane kandi binezeza umugabo kubona ko umugore we amufuhira. Gusa hari uburyo bubi bwo gufuha kandi butatuma umugabo wawe arushaho kubigukundira. Irinde gutuka uwo ucyeka kugirana ingeso mbi n’umugabo wawe, kumuvuma no kumusuzugura mu maso y’umugabo wawe kuko bishobora kudatuma agukunda ahubwo byatuma agufata nk’inshinzi.
8. Ihangane kandi umukundwakaze (umuhe affection)
Irinde kwereka umugabo wawe ko urambirwa vuba cyane cyane mu bihe bikomeye by’ubukene. Aho gusonga umugabo wawe no kumuca intege ugerageze gufasha urugo kuva muri ibyo bihe.
Mwiteho uko ushoboye kandi umuteteshe kuko burya abagabo bafite icyo bahuriyeho n’abana burya iyo wamutetesheje ntacyo yakwima
9. Ita ku isuku no ku mutungo w’urugo
Haranira guhorana inzu isa neza kandi buri kimwe kiri ku murongo kandi rimwe na rimwe uge ugerageza guhindura uko upanga ibintu munzu.
Irinde gukoresha nabi umutungo w’urugo yewe niyo waba ugiye gukora ibikorwa by’iza aha twavuga cyane ku bemera bitandukanye bagomba kwirinda gutura bihambaye imitungo y’urugo mu gihe umugabo atabyemera cyangwa ngo abe ashishaka.
10. Irinde guhangana n’umugabo mu rwego rw’imyemerere
Mu gihe uhuje imyemerere mu iyobokamana, fasha umugabo wawe kurushaho kuryoherwa niyo myemerere niba mutayihuje intonganya zabikomokamo zishobora kuba icyibazo gikomeye ku rugo no ku mikundanire.


text:
Mu buzima inshuro nyinshi abenshi muri twe tuba dusa nk’aho ntashimwe dufite ku Mana, yewe tukanibwira ko kuyihimbaza bitadukundira mu gihe hari ibitagenze neza nk’uko tubyifuza. Ariko Bibiliya iravuga iti "mu bibaho byose muhore mushima, kuko ari byo Imana ibashakaho muri Kristo Yesu. 1Abatesaloniki 5:18
Uyu mukobwa ukiri muto we yavutse atagira amaguru n’amaboko, nyamara yafashe ikemezo kiza cy’uko atazigera akerezwa n’ibyo adafite ahubwo ko agomba gukoresha ibyo afite mu kwamamaza Ubwami bw’Imana. Ubu ayobora kuramya no guhimbaza mu rusengero rwabo.
Harya wowe ibyo wahawe ubikoresha uko bikwiriye? Nubwo tuba twifuza ibirenze ibyo dufite, ntekereza ko Imana itakora ikosa ryo kuduha ibindi mu gihe na bike yaduhaye byatunaniye kubikiranukamo. Ubanza ahari Imana yarumiwe, iyo irebye ubutunzi buri muri twe twaniniwe guhishurirwa ngo tubukoreshe mu Bwami bwayo, ndetse no mu kutubeshaho mu buzima bwacu bwa buri munsi.
Witegereza ko Imana iguha ibirenze ibyo ufite ngo ubone gukora, ahubwo byaza umusaruro ibyo ufite none. Ntimwibuka ko Mose Umuntu w’Imana itamuhaye indi nkoni, ahubwo yakoresheje iyo yari aragije imyaka 40 ikajya gukura Abisiraheli muri Egiputa?
Yesu arabasubiza ati"Uyu nta cyaha yakoze cyangwa ababyeyi be, ahubwo ni ukugira ngo imirimo y’Imana yerekanirwe muri we. Yohana 9:3
Uko umeze(Uko waremwe), aho wavutse, imibereho yawe, bishobora kuba ari ukugira ngo imirimo y’Imana yerekanirwe muri wowe!
Ntabwo Imana irindiriye ko ubanza kugira ibyamirengekuntenyo ngo ubone gutera inkunga umurimo wayo, gufasha abakene n’imfubyi, gutanga amaturo,... Imana ikeneye ko ukoresha ibyo ufite ubu. Ntibisaba kuba ufite amashuri menshi ya tewolojiya ngo ubwirize ubutumwa bwiza nubwo nayo ari meza, ahubwo nawe watuma benshi bahindukirira Kristo Yesu binyuze no mu mbuto wera aho utuye. Yewe, ntibyanagukundira ko ukora ingendo nk’iz’Intumwa Pawulo, icyakora na terefone(Watsap)yawe yakubera umufasha mu Ivugabutumwa.
Imbogamizi si uko ufite ibiryo bikeya kuko ibyaguhaza uri umwe muri na babiri mwahembuka, kandi ikibazo si n’uko inzu yawe atari nini cyane ngo ubone gucumbikira uwameneshejwe ahubwo umurikiwe n’ijambo ry’Imana wasobanukirwa icyo umunyarwanda yavuze ngo"Ahatari umwaga uruhu rw’urukwavu rwisasira batanu " Ntabwo Imana ishaka ko usenga ayo udashobora, ariko basi wenda gerageza no kwita kwiherezo ryawe ubabazwe n’ubugingo bwawe.
Tugana ku gusubika reka twibukiranye icyo Imana yabajije wa muntu wayo. Uwiteka aramubaza ati"Icyo ufite mu ntoki ni iki?" Aramusubiza ati"Ni inkoni." Kuva 4:2
Si ngiye kurondogora muzi uko Mose yakoresheje icyo yari afite mu ntoki, kikaba kimwe mu bitangaza byatumye ubwoko bw’Imana buvanwa mu miborogo n’iminiho bari bamazemo imyaka 430.
Hanyuma se wowe icyo ufite mu ntoki ni iki? Kubw’inyungu z’Ubwami bw’Imana ukwiye kubyaza umusaruro ibyo ufite, kuko nta bishya bidasanzwe uzaremerwa ngo ubone gukora. Yesu akugirire neza kandi Umwuka Wera aguhishurire ubutunzi bukurimo kuko ntacyo wazabona wireguza kuri urya munsi, mu gihe Imana yo ibona ko yaguhaye byose.
[email protected]


text:
Abaturage bo mu karere ka Bugesera mu murenge wa Ngeruka batangaza ko ibigega bifata amazi bubakiwe na Komisiyo y’Ubutabera n’amahoro ya Kigali byabatandukanije n’indwara ziterwa n’umwanda.
Muhimpundu Catherine ni umwe muri aba baturage bubakiwe ibigega avuga ko mbere batarabona ibi bigega bifata amazi bavomaga amazi yo mu kiyaga cya Cyohoha amazi atari meza bigatuma barwara indwara zikomoka ku mwanda.
Zimwe muri izo ndwara zikomoka ku mwanda zirimo impiswi, inzoka zo mu nda, ibicurane n’inkorora bitewe no kunywa amazi mabi.
Nyuma yo kubakirwa ibigega bifata amazi babasha kubona amazi meza bakayabikamo bajya kuyanywa bakabanza gushyiramo imiti iyasukura ya siro maze bakayakoresha ari meza. Ibi bigega bibafasha kandi gufata amazi igihe imvura yaguye bakabona amazi ahagije yo gukoresha ibikorwa bitandukanye mu buzima bwabo bwa buri munsi.
Nyandwi Simeon nawe ahamya ko byabafashije kongera isuku ku mibiri yabo no mu ngo, basezerera umwanda baterwaga no kutagira amazi hafi kandi meza.
Ati “ rwose ibi bigega byadufashije kubika amazi menshi tubasha kuyakoresha mu bikorwa bitandukanye nta mwanda ukirangwa mu ngo zacu.”.
Ikindi nuko mu gihe k’impeshyi babasha kubona amazi yo kuhira uturima tw’igikoni bakabasha kubona imboga zo kurya bakihaza mu biribwa.
Padiri TWIZEYUMUREMYI Donatien umuyobozi wa Komisiyo y’Ubutabera n’amahoro muri Arikidiyosezi ya Kigali avuga ko mu bikorwa bakora ibyinshi byibanda ku biteza umuturage imbere kugira ngo abashe guhindura imibereho ye irusheho kuba myiza.
Muri iki gikorwa cyo kubakira ibigega aba baturage avuga ko intego ariyo gufasha abagenerwabikorwa bafashwa n’umushinga wa UKAM biciye muri Komisiyo y’Ubutabera n’Amahoro kubakorera ibikorwa bigamije kubateza imbere no kubahindurira ubuzima.
Ati “ Intego yacu ni ugukora ibikorwa biteza abaturage imbere, no kubagezaho uburyo bwo gufata amazi ni bimwe mu bibafasha kongera imibereho myiza yabo”.
Ubu ibigega bifata amazi byubatswe mu murenge wa Ngeruka ni 29 ingo ebyiri z’abagenerwabikorwa zigahurira ku kigega kimwe.


text:
Ndakaza Mussa ni intore ibyina mu itorero ry’Intayoberana,itorero ribyina imbyino z’umuco nyarwanda akaba ari umunyeshuri muri Kaminuza ya Kigali(University of Kigali) mu ishami ry’ikoranabuhanga.
Ndakaza yavukanye impano yo kubyina kinyarwanda, ariko atabizi, agakunda kubireba kuri televisiyo,gusa akumva ari ibintu bitagezweho. ikundiraga kubyina imbyino za kizungu(dance moderne).
Ageze mu mwaka wa 2 w’amashuri yIsumbuye,yari afite inshuti ye yabyinaga mu itorero ryari rito (Junior) y’inganzo Ngari. Itorero ryabyinaga Kinyarwanda, nyuma riza guhindurirwa izina ryitwa Umuraza, riyobowe n’umubyeyi Annonciata, ryakoreraga I Nyamirambo, umutoza waryo yari Andry. Kugeza ubwo, Ndakaza yari atarasobanukirwa ibyiza by’itorero ndetse akumva ko inshuti ye yasigaye inyuma.
Inshuti yanjye niyo yambwiye iti:”Uziko kubyina wabishobora? Urarambutse, ufite amaboko meza maremare kandi urashinguye”.
Umunsi umwe nibwo baciye ahantu havugira ingoma,bajya kureba basanga ari abahungu bane,ryari Itorero maze barabakira. Bahise batangira kubigisha kubyina, kuvuza ingoma, guhamiriza,kwivuga, kumenya ibisekuru by’iwabo bakajya babivuga, n’ibindi.Nyuma ariko hasigayemo abahungu babiri gusa kuko abandi babonye birushya bacika intege.
Ageze mu mwaka wa 3 w’amashuri yisumbuye, yatangiye kujya mu biraka, gusa ntabwo ngo yari yakabimenya neza.
Mu mwaka wa 2015 nibwo impano ya Ndakaza yatangiye kujya ahagaragara ndetse atangira no kuyisarura. “Mu mwaka wa 2015, Twabaye Intayoberana, dukorana n’abantu bazi kubyina mu Rwanda, izindi mpano zirazamuka ndetse tubona abatoza babizi kurushaho bafite ubumenyi bwinshi mu kubyina Kinyarwanda. Nageze ku rugero rushimishije najyaga nifuza. Ubu ndabyina mu nama, mu bukwe no mu birori bitandukanye kandi bikomeye.”
Ndakaza yakomeje adutangariza ko kubyina byamugejeje kuri byinshi cyane atatekerezaga. Yagize ati:”Nk’intore kubyina byaranshimishije cyane, byanyishyuriye amashuri kandi mbasha no gufasha umuryango wanjye. Kubyina byatumye menya umuco ndetse n’akamaro kawo,binyungura n’inshuti nyinshi.”
Ndakaza yakomeje yadutangarije ko kubyina byatumye agira intego mu buzima ndetse akagera ahantu henshi atari bushobore kwigeza.Yongeyeho ko kandi kubyina Kinyarwanda byamwigishije kubana n’abandi amahoro ndetse no kugira umutima wo gufasha.
Si ibyo gusa kandi kuko kubyina byatumye Ndakaza anyoterwa no kumenya imibyinire yo mu bindi bihugu. Yagize ati” Namenye kubyina izindi mbyino z’imico yo hirya no hino mu bihugu bya Afurika. Kuri ubu, nshobora kubyina imbyino zo muri Tanzania, mu Burundi, Uganda na Congo ndetse n’ahandi henshi muri Afurika”
Hagati aho, ibibazo mu matorero byinshi kuko ngo usibye amikoro abagora,hari n’abatayaha agaciro ku buryo hari abacyumva ko ari ibintu biciriritse n’ubwo bitunze ababikora.
Ndakaza asoza asaba leta gukomeza gushyigikira amatorero. “ Ndasaba leta kuba hafi y’amatorero ikanashyiraho uburyo bwo kuyafasha kugaragaza umuco binyuze mu birori n’amarushanwa maze ibihembo bihawe amatorero bigakomeza kuyafasha kwiyubaka kandi abayarimo nabo bagatera imbere. Leta ishobora gukoresha amatorero mu kugaragaza no gusigasira umuco Nyarwanda binyuze mu mbyino Za Kinyarwanda. Ibi kandi byarshaho kumenyekanisha amatorero ndetse bityo nayo akagira umurongo agenderaho.”
Ndakaza asoza asaba urubyiruko kuba umusemburo wo kumenyekanisha umuco Nyarwanda bakawuha agaciro aho gukomeza gukururwa n’imico y’abandi maze bakirengagiza umuco wabo. Yatanze urugero rw’aho imico y’ahandi nka Nigeria na Congo ihabwa agaciro ndetse ikanagirwamo uruhare rukomeye n’urubyiruko.


text:
Abarangije aya masomo bangana na 221, bakaba bari bamaze amezi 12 bigishwa Icyongereza ndetse n’ibijyanye no kwakira ba mukerarugendo n’ibindi bitandukanye byo muri iki gice. Kugeza ubu, EF ifite abanyeshuri 4,900 muri gahunda yo kwiga Icyongereza. Abandi 1,600 bakaba bazatangira amasomo mu minsi iri imbere.
Ni amahugurwa yatanzwe n’ikigo gisanzwe gitanga amasomo ku isi yose, EF Education First ku bufatanye n’Umuryango MasterCard Foundation n’Urwego rw’Igihugu rushinzwe Iterambere, RDB.
Aya masomo yatanzwe hibanzwe ku bukerarugendo kuko u Rwanda ari kimwe mu bihugu bishyize imbere iki gice kandi bufite na byinshi bukimariye mu bijyanye no kwinjiza amadevise.
Ibi bigaragira bigaragarira mu mibare y’amadevise bwinjiza n’imirimo butanga. Urugero, mu 2019, ubukerarugendo bwinjirije u Rwanda miliyoni zirenga 500$, zivuye kuri miliyoni 300$ mu 2014. Muri icyo gihe kandi imirimo bwatanze yavuye ku bihumbi 89 igera ku 164.000.
Umuyobozi wa EF mu Rwanda, Ruzibiza Oriane, yabwiye IGIHE ko hatanzwe aya mahugurwa kugira ngo hazamurwe ubunyamwuga bw’abakora mu gice cy’ubukerarugendo.
Yagize ati “Aya masomo yatanzwe kugira ngo abantu bari mu bukerarugendo no kwakira abantu babashe kuzamurirwa urwego, haba ku rurimi rw’Icyongereza nka kimwe mu bice nyamukuru kibugize ndetse n’ubumenyi mu bijyanye n’itumanaho n’ibijyanye no kwakira abantu mu gice barimo.”
“Kugira ngo bamenye uburyo bavugana n’abantu ndetse n’uko bakira ba mukerarugendo baza babagana, bahawe kandi ubumenyi ku byiza biri mu Rwanda ku buryo uwamugana yamenya aho amutembereza kandi akabasha kumuyobora neza.”
Yakomeje avuga ko bahugura buri wese ufite aho ahurira n’ubukerarugendo kugira ngo bazabashe gutanga ishusho nziza ku Rwanda, mu barusuye bahura nabo.
Yagize ati “Buri muntu wese uhura na mukerarugendo kuva yinjiye mu gihugu kugeza atashye aya mahugurwa aramureba. Dukorana n’abo ku kibuga cy’indege, abakozi ba RwandAir, abanyamahoteli, abakora ahantu nyaburanga n’abandi bafite aho bahuriye n’ubukerarugendo bagahugurwa kugira ngo bazatange ishusho nziza ku gihugu cyacu.”
Ruzibiza yakomeje asaba abasoje aya masomo gushyira mu bikorwa ibyo bigishijwe kugira ngo bateze imbere umwuga wabo n’ubukerarugendo muri rusange.
Ku ruhande rw’abahawe aya masomo bemeze ko mbere yo guhabwa aya masomo hari byinshi batari bazi mu bukerarugendo, ubu bumenyi bungutse buzabafasha mu kazi kabo ka buri munsi.
Liza Fabrice wikorera ku giti cye mu gutembereza ba mukerarugendo, yavuze ko mbere yo guhabwa aya masomo Icyongereza cye cyari gike ndetse hari byinshi atari asobanukiwe mu kazi ke.
Yagize ati “Nize byinshi mu Cyongereza by’umwihariko mu kazi kanjye k’ubukerarugendo, mbere si nari nzi uburyo navugana n’abakerarugendo mpuzamahanga kuko benshi bakoresha uru rurimi.”
“Ubu rero nize byinshi uburyo nabasha kuganiriza abangana, kubasha kwandika email, gutumiza ibintu bitandukanye muri make nize byinshi bizamfasha.”
Yakomeje ashimira abamuhaye aya mahugurwa avuga ko ibyo bamwigishije atazabisinzirana ahubwo bizamufasha ku isoko ry’umurimo ariho.
Yagize ati “Ndashimira cyane RDB, Mastercard Foundation na EF kuko buri muntu wese asigaye ambaza aho nigiye Icyongereza n’abo twari tuziranye mbere bambwira ko hari icyazamutse ku bumenyi bwanjye, ndashimira abampaye ubu bumenyi buzamfasha mu kazi ka buri munsi.”
Umukozi wa Kigali Marriott Hotel, Kayitesi Donna yashimiye ya EF ku bumenyi bamwunguye kuko ubu abasha kumvikana na ba mukererarugendo baturutse impande n’impande.
Yagize ati “Nize byinshi ko nabashije kumenya uko nazamura icyizere nigirira kuko mu kazi kacu bidusaba guhura n’abantu baturutse impande n’impande bavuga bitandukanye, nize rero uburyo nabasha kumvikana nabo.”
“Ubu mbasha kumvikana na ba mukerarugendo, Ndashimira cyane buri muntu wese wateguye aya mahugurwa kuko buri wese uzahura natwe azabasha kubona ko dushoboye kwakira neza abantu ni ibintu byiza cyane kuri njye no kugihugu muri rusange.”
Aya masomo atangwa mu mezi 12 buri munyeshuri akigira kuri gahunda ye (byibuze amasaha abiri n’igice mu cyumweru), akaba atangirwa ubuntu. Uwifuza kuzahugurwa yasura uru rubuga akabona amakuru arambuye https://www.ef.com/rwanda


text:
YASUWE 35
Abatuye mu kagali ka Mwendo kari mu murenge wa Mbuye Akarere ka Ruhango, bavuga ko abapangwa kurara irondo bajya basurwa inshuro zirenze imwe mu ijoro kuko ngo kutabasura bituma abakariraye bakwepa bakisubirira mungo zabo kuryama, bityo bigateza ikibazo cy’abajura bitwikira ijoro bakiba amatungo y’abaturage n’imyaka.
Mugarura Apronien ni umuturage utuye mu mudugudu wa Giticyuma mu akagali ka Mwendo , agira ati“ kuri ubu mukagali kacu ka Mwendo abaturage twugalijwe n’abajura bitwikirara ijoro bagatobora inzu bakatwiba amatungo n’imyaka″.
Undi witwa Mujawayezu Annonciata ati“ Ni ikibazo kandi turiguterwa nuko abakuru b’imidugudu dutuyemo, hamwe n’abashinzwe umutekano badasura abari ku irondo mu masaha y’ijoro, bityo bigatuma abakariraye barigeraho byo kwiyerurutsa ubundi bagahita bitahira bakajya kuryama kuko baba bazineza ko nta muyobozi uba uribuze kubagenzura, nyamara kandi abo banyerondo nibo ubundi bakabaye bakumira abajura biba imyaka yacu n’ amatungo”.
Kuri iki kibazo umunyamabanga nshingwabikorwa w’umurenge wa Mbuye Kayitare Wellals, avuga ko ubuyobozi bw’umurenge butari bukizi , ati “Icyo kibazo cy’abajura bari kwiba Imyaka n’amatungo by’abaturage bo mu kagali kamwendo kubera amarondo adakorwa uko bikwiye, nti twari tukizi nku buyozi bwo kurwego rw’umurenge, Gusa ariko ubwo tumenye ko gihari tugiye guhita tugikurikirana mu maguru mashya, bityo abaturage ntibakomeze gukorerwa ubujura kumpamvu zo kutarara irondo kwabakagombye kuba bakumira abo bajura biba abaturage”.
Abaturage bavuga ko muri rusange ntajoro narimwe rishobora gushya batibwe, kuburyo bavuga ko aho bigeze bigoranye kuba bamenya umubare w’amatungo bamaze kwibwa cyangwa ngo babe bamenya agaciro k’amafaranga y’imyaka bamaze kwibwa imyenda yokwambara n’ibindi.
Ni mugihe ariko nubwo aba baturage bakomeje gutaka kwibwa ibyabo kubera kudakora kw’amarondo, Umunyamabanga nshingwabikorwa w’uyu murenge wa Mbuye akomeza avuga ko, ubundi mugihe abaturage bibwe amatungo yabo n’imyaka baba bagomba kubimenyesha inzego z’ubuyobozi murwego rwokugira ngo ibyo bibwe byishyuzwe ababa bapanzwe kurara irondo, bagataha batariraye.


text:
URUKUNDO NYARUKUNDO EP4: Cyuzuzo akubiswe n’inkuba
...Yakomeje kubitekerezaho ariko ntibyamaze kabiri kuko uko iminsi yo gusubira ku ishuri yegerezaga yakumburaga Umutesi ibyo gutekereza Igitego bikagenda bimuvamo.
Igihe cyo gusubira ku ishuri kigeze, Cyuzuzo yanyuze mu iduka ryo mu mujyi ryari rizwiho gucuruza ibikoresho by’ishuri byihariye utasanga ahandi, agura udukaramu tubiri tw’umweru inyuma, dushushanyijeho imitima ibiri y’umutuku inyuranamo, maze yerekeza i Butare.
Ageze ku ishuri yashyize ibikoresho bye aho yararaga, afata twa dukaramu tubiri adushyira ku mufuka w’ishati maze ajya kwicara hafi y’umuryango mugari aho abaza mu kigo binjiriraga. Yari ategereje ko umukunzi we aza ariko burinda bwira atamubonye, ajya kuryama umutima utari hamwe.
Bukeye amasomo yaratangiye, ariko Cyuzuzo yize adatuje, amasaha yo gusohoka ageze yerekeza mu ishuri ry’Umutesi kureba ko yaje, Umuraza bicaranaga amubwira ko ataraza.
Hashize iminsi itatu bafunguye, Cyuzuzo na bagenzi be bari bavuye mu myitozo kuri sitade Kamena, babona ivatiri y’umukara ihagaze imbere y’ikigo. Batarayigeraho, hasohokamo Umutesi, ako kanya umugabo wambaye amadarubindi wari uyitwaye na we avamo afungura inyuma akuramo ivarisi ayihereza Umutesi, amusezeraho maze Umutesi yinjira mu kigo, undi yatsa imodoka arataha.
Cyuzuzo ageze mu kigo akaraba bwangu, ahita ajya kureba Umutesi bajyana muri Kantine bafata agafanta maze babwirana amakuru y’ibiruhuko. Cyuzuzo yabwiye Umutesi ko yamubonye aza, undi agwa mu kantu ati: «Ariko uri umwana mubi, ubwo se iyo uza ugasuhuza marume.» Cyuzuzo ati: «Twari tukiri kure, twahageze yagiye.» Bakiri muri ibyo amasaha yo kujya mu ishuri gusubiramo amasomo aba arageze, barasohoka baragenda, Bageze imbere y’ishuri ry’Umutesi, Cyuzuzo aramubwira ati: «Umute, mperekeza ungeze ku ishuri ryange ndaguhemba.»
Umutesi ati: «Urampemba iki Cyuzu?» Cyuzuzo ati : «Wowe mperekeza urakibona.» Nuko aramuherekeza bagiye kuhagera Cyuzuzo arahagarara akora mu mufuka we akuramo agakaramu kamwe muri twa tundi agashyira mu mufuka w’Umutesi aramubwira ati: «Umute, ntuhite ureba ikirimo, urakireba ugeze mu ishuri. Sibyo?» Umutesi ati: «Amatsiko sinayakira Cyuzu.» Akora mu mufuka azamuye abona ni agakaramu keza gashushanyijeho imitima ibiri. Arishima maze ahobera Cyuzuzo, aramusezera asubira mu ishuri rye. Cyuzuzo yamukurikije amaso arenze na we arinjira.
Umutesi asoje ikiciro rusange, yagize amahirwe yemererwa kugaruka mu kigo ke yakundaga kuhakomereza ikiciro cya kabiri cy’amashuri yisumbuye. Byabaye umunyenga kuri we n’umukunzi we kuko urukundo rwabo rwari rumaze gukura.
Rimwe ku munsi wo gusura, Cyuzuzo yabwiye Umutesi ko nyina aribumusure, ndetse amusaba ko yaza kuba ahari bakabonana, Umutesi arabyemera. Uwo munsi Cyuzuzo yiriwe yicaye ku ntebe zabaga ziteye aho ababyeyi baganirira n’abana baje gusura. Bidatinze abona nyina araje. Umutesi na we yacungiraga hafi ndetse yahise ababona ariko yigumira aho yari yicaye. Cyuzuzo yarabutswe Umuraza amanuka agana aho abakobwa bararaga, aramuhamagara aramutuma ngo amubwirire Umutesi ko amushaka. Umuraza aragenda, hashize akanya aragaruka amubwira ko yamubuze. Cyuzuzo yamanutse ajya kubika ibikoresho nyina yamuzaniye, abona Umutesi yicaye aho abandi banyeshuri bari bategereje gusurwa bari bicaye. Ahita amuhamagara basubirana inyuma ajya kumwereka nyina, abasiga baganira ajya kubika bya bikoresho.
Cyuzuzo agarutse baganiriye akanya gato maze Umutesi aramubwira ngo arumva atameze neza namureke asubire aho yari ari kuko yumva ashaka akazuba. Cyuzuzo amusaba ko babanza bagaherekeza nyina, arabyemera. Baramuherekeje bamugejeje ku muryango baramusezera.
Bagihindukira, ya vatiri yazanye Umutesi aje ku ishuri iba iraparitse. Uwari uyitwaye n’ubundi ni wa mugabo wari wambaye amadarubindi ndetse Cyuzuzo yaramubonye ahita amumenya nubwo ubushize yamureberaga kure. Mutesi yayikubise amaso arijijisha yirebera epfo aho berekezaga, Cyuzuzo aramubwira ati: «Umute, uriya si wa nyokorume we?» Umutesi ati: «Uziko ari we we! Niba yambonye mu rugo sinzabakira pe.» Arakomeza ati: «Reka murebe ndaza kukubwira uko byagenze.» Mu gihe akivuga ibyo wa mugabo yari amaze guparika imodoka, asanganira Umutesi n’ubwuzu bwinshi aramuhobera aramugundira, undi asa n’uguye mu kantu.
Umugabo abaza Umutesi ati: «Ko utishimye Cherie? Ntabwo se wari unkumbuye?» Umutesi ati: «Nuko meze nk’urwaye Cheri.» Cyuzuzo wari uhagaze inyuma gato yumvise ayo magambo arazengerera abura icyo akora amanuka yerekeza ku nyubako bararagamo, ageze imbere bimwanga mu nda arahindukira abona Umutesi na wa mugabo binjiye mu modoka, acika intege, kugenda biramunanira yicara hasi ku butaka.
Abasore bari baturutse epfo bazamuka baje bihuta bamubaza icyo abaye ntiyabasubiza, baramuhagurutsa baramusindagiza bajya kumuryamisha. Cyuzuzo yararyamye akomeza kwibaza byinshi, kera kabaye atwarwa n’agatotsi arasinzira. Yakangutse ku mu goroba akanguwe n’urusaku rw’abanyeshuri bazaga gufata amakayi bajya mu ishuri kuko amasaha yo gusubiramo amasomo yari ageze. Yabwiye umuyobozi ushinzwe imyifatire ko atameze neza amwemerera gusigara aryamye. Iryo joro yaraye atagohetse atekereza ku maherezo y’urukundo rwe n’Umutesi burinda bucya.
Guhera uwo munsi Cyuzuzo yahoraga yigunze, ahantu bakundaga kwicara na bagenzi be batera ibiparu arahacika, kuburyo umuntu wese wari umuzi yahise abona ko hari ikintu cyahindutse mu buzima bwe. Rimwe na rimwe mu gihe cyo gusubiramo amasomo yabaga afite ikaye imbere ye ajijisha ngo arasoma, hashira akanya ugasanga yayubitsemo umutwe atwarwa n’ibitekerezo. Abari bazi Umutesi ntibigeze bashidikanya ku mpamu z’impinduka babonaga kuri Cyuzuzo kuko n’ubundi gushwana kwabo bari bagutegereje isaha n’isaha. Icyo gihembwe cyamubereye umubirizi.
Mutesi na we muri iyo minsi yacungaga uburyo bwose atahura na Cyuzuzo. Akava aho arara yinjira mu ishuri atareba ku ruhande. Mu kiruhuko cya saa yine yigumiraga mu ishuri, mu cya saa sita agahengera abandi bari kwinjira aho barira akigira kurya muri Kantini maze agahita asubira aho yararaga.
Abasore bakinanaga na Cyuzuzo bahoraga bamubaza ikibazo afite akababwira ko ntacyo, hashize iminsi batamubonana na Umutesi nk’uko byari bisanzwe batangira gukeka icyateye impinduka mu myitwarire ye. Umwe mu basore bakinanaga witwa Manzi yaramwegereye baraganira, Cyuzuzo amutekerereza uko byamugendekeye. Manzi abyumise aramwihanganisha amubwira ko akwiye kubyikuramo akiga ashyizeho umwete kuko yari atangiye no gutsindwa.
Cyuzuzo aramubwira ati: «Humura ubwo mbivuze ndaruhutse ubu namaze kubyakira.»
Manzi ati: «Rekana na we uzabona undi unamurusha ubwiza. Icyo nzicyo azabyicuza.»
Cyuzuzo aramusubiza ati: «Urakoze kumfasha kuruhuka mu mutwe no ku mutima, na ho ibyo kubona undi we nashaka azarorere ubu nta mwanya wange nakongera guta mu gakungu n’abakobwa.»
...Biracyaza
UMWANDITSI: RENZAHO Christophe
Art: Idi Basengo
Iyi nkuru izajya ibageraho buri wa mbere , ku wa Gatatu no ku wa gatanu
Uduce twabanje:
Umusogongero w’inkuru Ndende, EP1: URUKUNDO NYARUKUNDO
URUKUNDO NYARUKUNDO EP 2:Cyuzuzo arabutswe inkumi itagira uko isa !
URUKUNDO NYARUKUNDO EP 3: Cyuzuzo ararikocoye !
Ushaka gutera inkunga ubwanditsi bw’izi nkuru ndende, wabunyuza kuri 0788696317 cyangwa 0727696317


text:
Musanze: Ababyeyi bishatsemo ubushobozi bwo gufasha abana babo gukurikirana amasomo kuri radio na TV
Ababyeyi bo mu mirenge ya Kinigi na Nyange bafite abana biga mu mashuri abanza n’ayisumbuye bari mu ngo muri iyi minsi yo guhangana n’icyorezo cya Coronavirus, bishatsemo ubushobozi butuma bafasha abana babo kwitabira gahunda yo gukurikirana amasomo kuri radiyo na televiziyo.
Iyi gahunda yo gutanga aya masomo ishyirwa mu bikorwa n’ikigo cy’igihugu gishinzwe uburezi mu Rwanda (REB) ku bufatanye bw’ishami ry’umuryango w’abibumbye wita ku bana (UNICEF) n’abandi bafatanyabikorwa.
Mukamana Marie utuye mu kagari ka Nyonirima mu murenge wa Kinigi ni umwe mu bafashije abana be gukurikirana aya masomo. Uyu mubyeyi ufite abana batatu barimo uwiga mu mwaka wa mbere, ukurikirwa n’uwiga mu wa kane no mu wa gatandatu. Mu rwego rwo kubafasha gukomeza amasomo yabaguriye radiyo avuga ko iciriritse ariko ngo ibafasha.
Agira ati “ Naremeye mbagurira radiyo iciriritse ku mafaranga 1500, mbagurira n’amabuye kubera ko nta mashanyarazi dufite mu nzu, abiri agura 500. Aya mafaranga si make muri iyi minsi, nari kuyifashisha mu kubatunga muri ibi bihe ubona bidasanzwe, ariko ntekereza ko ngomba gukomeza gufasha abana banjye gukurikirana ayo masomo, kuko bataha bababwiye ko batagiye mu kiruhuko.”
Akomeza avuga ko abibutsa amasaha yo kwigiraho, akagerageza kubaba hafi muri ibi bihe ngo badasigara inyuma muri iyi gahunda. Abana bavuga ko byabafashije gukurikirana aya masomo bityo bikazatuma badasigara muri iyi gahunda.
Mu murenge wa Nyange muri aka karere ka Musanze, hari ababyeyi bihutiye kugurira abana babo uburenganzira bwo gukurikirana shene zitandukanye za televiziyo (abonnement), kugirango bakurikirane ayo masomo. Batamuliza Geneurese utuye mu kagari ka Kivugiza muri Nyange avuga ko yabishyuriye amafaranga ibihumbi bitatu yo gukurikirana aya masomo.
Agira ati “ Ubusanzwe ibyo kubagurira abonnement (soma abonoma) sinabyitagaho, ariko numvise iyi gahunda ko abanyeshuri bigira kuri televiziyo mpitamo kuyibagurira ngo badasigara inyuma.”
Umwana we witwa Uwineza Divine wiga mu mwaka wa 6 w’amashuri abanza mu rwunge rw’amashuri rwa Kagano muri Nyange , avuga ko byatumye akurikira aya masomo, ubu hakaba hari ubumenyi yungutse buzamufasha nasubira ku ishuri.
Umurerwa Sandrine na we wiga muri uyu mwaka mu rwunge rw’amashuri rwa Kampanga muri Kinigi avuga ko bakurikirana aya masomo, mu gihe umubyeyi wabo akora ibishoboka ngo ntabacike, biciye mu kubibutsa amasaha atangirwaho.
Aba banyeshuri ariko bagaragaza imbogamizi z’uko ababigisha kuri radiyo na televiziyo usanga bakoresha icyongereza gusa, bityo ngo ntibumve aya masomo uko bikwiye, bagasaba ko bajya banyuzamo bagakoresha ikinyarwanda.
Umuyobozi w’akarere ka Musanze wungirije ushinzwe imibereho myiza y’abaturage Kamanzi Axelle ashimira ababyeyi bagaragaza umuhate wo gufasha abana babo mu kwitabira iyi gahunda.
Ku ruhande rw’ubuyobozi bw’akarere avuga ko badahwema kubishishikariza ababyeyi. Ati “Mu rwego rwo gushishikariza abanyeshuri bari muri gahunda ya Guma mu rugo, binyuze muri matsinda yashyizweho (taskforce) yo kurwanya Covid19 ari ku rwego rw’akagari ,mu bukangurambaga bugezwa ku baturage muri iki gihe : ababyeyi bibutswa inshingano zabo harimo no gukurikirana imyigire y’abana babo.”
Ibi ngo babikora babafasha gusubiramo amasomo yabo bifashishije imyitozo inyuranye ariko cyane cyane kudacikanwa n’amahirwe ahari yo kubona inyigisho kuri radiyo na televiziyo.
Akomeza avuga ari amahirwe abanyeshuri bose babonye yo gutyaza ubwenge muri ibibihe bya guma mu rugo
Yungamo ko guharanira uburere , akibutsa ababyeyi ko inshingano zo kwita ku burere n’uburezi bw’abana babo biri mu nshingano z’umubyeyi, ariko na leta ikaba yarashyizeho uburyo bwo gutanga amasomo, bityo umubyeyi akajya akurikirana uko umwana we ayitabira.
Ubufatanye bugomba kuranga umwana n’umubyeyi mu kwita ku myigire y’umwana muri iyi gahunda bushimangirwa n’ umuyobozi w’ikigo cy’igihugu gishinzwe uburezi REB Dr Irene Ndayambaje, unagaruka ku ruhare rw’ababyeyi muri iki gihe.
Ati “Igihe urugendo rw’amashuri ruzasubukurirwa, tuzahera aho twari twasubikiye, ariko ntabwo tuzakoresha imbaraga nyinshi mu gihe ababyeyi n’abarezi bazaba barabyitayeho bagafasha abana aya masomo ni ingenzi cyane, ubu turimo kuyakirigita, kugirango kwiga nibisubukurwa bizorohere abana, abarezi ndetse n’ababyeyi”.
Abanyeshuri bari gufashwa muri iki gihe bakurikira amasomo atangirwa kuri Radiyo Rwanda, Radiyo Mariya Rwanda na Radiyo 10 ku biga guhera mu mwaka wa mbere kugeza mu wa gatandatu w’amashuri abanza. Abiga mu mashuri yisumbuye iyi gahunda yatangiriye ku biga mu mwaka wa gatatu n’uwa gatandatu bitegura gukora ikizamini cya leta bo bigira kuri televiziyo. Uretse ubu buryo hari abahabwa aya masomo bifashishije murandasi na telefoni.
Ntakirutimana Deus


text:
Amagambo dukoresha ashobora kuba ikintu cy’ingenzi mu kubaka icyizere ndetse agahindura byinshi mu mibanire y’abashakanye bigatuma buri wese yiyumvamo mugenzi we. Nk’uko Bibiliya ibivuga ururimi rufite ubushobozi bwo kwica no gukiza. Muri iyi nkuru turarebera hamwe amagambo abashakanye bashobora kubwirana akubaka icyizere hagati yabo.
Mu rushako icyizere cyubakwa binyuze mu magambo n’igihe. Amagambo dukoresha mu mibanire yacu adufasha kumenya urwego rw’icyizere buri wese afitiye mugenzi we. Ni muri urwo rwegoo tugiye kurebera hamwe amagambo abashakanye bashobora kubwirana akubaka icyizere hagati yabo.
Umunsi wawe wagenze ute?
Biroroshye kubaza uwo mwashakanye uti "Umunsi wawe wagenze ute?" uko mugenzi wawe agusobanurira uko umunsi we wagenze umuteze amatwi, umwikiriza, umwihanganisha ku bitagenze neza, umufasha kwishimira ibyiza yagezeho. Ibi byose bibaremamo icyizere cyo kubana mubwizanya ukuri kandi mufashanya muri byose.
Nari nibeshye
Mu buzima hagati y’abashakanye hari ubwo usanga habayeho kwihagararaho k’uwakoze amakosa bitewe n’uko yumva afite icyubahiro, akibwira ko guca bugufi ari iby’umunyantege nke nyamara bineza umutima kubona umuntu abwira mugenzi we bashakanye ati:"Nari nibeshye ubwo nafataga imyanzuro imeze kuriya".
Mfasha kumva
Mu rushako habaho kutumvikana ku bintu bimwe na bimwe. Buri umwe hagati y’abashakanye afite uko abona ibintu. Benshi mu bashakanye bagira ingeso yo kuvugira hejuru, ariko iyo umwe ari kuvugira hejuru, ntabasha kumva mugenzi we.
Mugihe uzi ko amarangamutima yawe ari uku ameze, cisha make ubwire mugenzi wawe uti:"Mfasha kumva" Mubaze ibibazo bigaragara ku byo yavugaga kandi umureke akubwire utamurogoya, ibi bizubaka icyizere hagati yanyu.
Nakora iki mu bundi buryo?
Iyo umuntu twizerana atubajije ibitekerezo byacu, biba ari byiza. Iyo uvuze uti: “Ni iki nshobora gukora mu bundi buryo?” biha uwo mwashakanye uruhushya rwo kuvuga mu buzima bwawe. Mubyukuri ntabwo uba urimo gusaba urutonde rw’ibintu ukeneye gukosora ariko ushobora kuvuga ibishobora gukosorwa mu mibanire yanyu.
Sinashoboraga kubigeraho ntari kumwe nawe
Gushimira bigira ingaruka nziza iyo bigaragaye. Igihe cyose ufite intsinzi, bwira uwo mwashakanye ibiyerekeye kugira ngo musangire umunezero wawe. Ashobora kuba atabigizemo uruhare, ariko mumenyeshe ko ushimira inkunga ye n’amahirwe yo gukorera hamwe mubuzima. Mu rushako, ababiri bahinduka umwe bityo bagashakira hamwe ibisubizo.
Ubitekerezaho iki?
Urugero uramutse ugiye gusangira n’uwo mwashakanye, kandi mwembi mufite ahantu hatandukanye mwifuza kujya. Niba mubyukuri ntacyo bitwaye, reka uwo mwashakanye afate icyemezo. Noneho wemere ko uzahitamo ubutaha. Ibi bifasha abashakanye kwiyumvanamo bityo bigahashya amakimbirane.
Muri macye amagambo tuvuga afite ububasha bwo kwica no gukiza, niyo mpamvu abashakanye bakwiriye kubwirana amagambo meza arushaho kububakamo icyizere bityo bakubaka urugo ruhesha Imana icyubahiro.
Source: focusonthefamily.com
[email protected]


text:
Ubutinganyi si ijambo rivugwa inshuro nyinshi muri Bibiliya.Nubwo ariko nta mirongo myinshi ivuga ku butinganyi, ntibibujije ko mike ibuvugaho ivuga ibintu bikomeye cyane kandi bikwiye kwitonderwa na buri mukristo wese cyangwa mu gihe akeneye kuva mu rujijo.
- Itangiriro 19
Iki gice cya Bibiliya kivuga inkuru y’abamarayika babiri Imana yohereje kurimbura umujyi wa Sodomu na Gomora bagacumbikirwa n’ umugabo wubahaga Imana, Loti. Nyuma yo gucumbikira aba bagabo ariko, abagabo bo muri uyu murwa baje gukomangira Loti bamusaba gusohora abo bamarayika ngo baryamane nabo (umurongo wa 5).
Ibi byarakaje Imana cyane ndetse irimbuza Sodomu na Gomora umuriro nk’uko Yuda abivuga (Yuda 7).
- Abalewi 18 & 20
“Ntuzaryamane n’umugabo nk’uko uryamana n’umugore. Ni ikizira”(Abalewi 18:22).
Abalewi 20:13
“Umugabo naryamana n’undi mugabo nk’uryamana n’umugore, bombi baba bakoze ikizira; ni ukuri bazicwe kandi amaraso yabo abarwe kuri bo”( Abalewi 20:13).
Ijambo ikizira ntabwo rikoreshwa ahantu henshi muri Bibiliya ariko ikintu rikoreshejweho ni ukuvuga ko ari icyaha Imana yanga urunuka.
3. Abaroma 1:27
Ku murongo wa 27, ni ho Pawulo noneho avuga ukuntu abantu basuzuguye ubwenge bw’Imana bakareka gukoresha imibiri yabo ibyo yagenewe ahubwo bakayikoresha uko bitagenwe, abagabo bakarengwa no kurarikirana ubwabo.
Uyu murongo werekana ukuri kw’ijambo ry’Imana ko Imana atari yo yagennye ko habaho ubutinganyi. N’ubwo hari ubushashatsi butandukanye. bwakozwe ngo bamenye niba koko hatari abantu bavukana ubutinganyi muri bo, akaba atari ibintu bishakamo, ukuri kwa Bibiliya ni uko ubutinganyi butari mu mugambi w’Imana bityo rero nta n’umuntu yaremye ari umutinganyi.
Niba rero nta muntu uvuka ari umutinganyi, ibi bivuze ko umuntu wese afite ubushobozi bwo kuyobora irari rye aho kuyoborwa naryo. Umuntu wese ushaka gushimisha Imana agomba kumenya ko bitoroshye kuko na pawulo yabivuzeho aho avuga ko tugomba kwica ingeso za kamere.


text:
Mu ijoro ryo kuwa 18 Gicurasi 2019, nyuma yo kuva ku Murangara nyuma y’umugoroba wo Kwibuka abazize Jenoside yakorewe Abatutsi mu 1994, hakurikiyeho ijoro ryo kwibuka ku Mubuga muri Karongi urubyiruko rwo muri AERG rutanga ubutumwa bw’icyizere bigaragara ko u Rwanda rufite ejo hazaza heza.
Ni mu murenge wa Mubuga, Akarere ka Karongi mu Ntara y’Uburengerazuba ahari urwibutso rw’abazize Jenoside yakorewe Abatutsi mu 1994, hashyinguye imibiri y’abatutsi barenga 11,000 harimo abenshi biciwe muri Kiliziya Gatolika iri aho urwo rwibutso ruherereye.
Abanyeshuri bo muri AERG yo mu kigo cya ES Mubuga mu butumwa bwabo banyujije mu ndirimbo bavuze ko ‘Nta n’umwe wahisemo uko avuka;’ Mu miririmbire yabo yuzuye ihumure bagize bati “Hora turi kumwe, hora turi abawe. Amateka yawe yose tuzayasigasira tukurinde kuko uri mu mitima yacu. Rwanda ihorere turi kumwe. Ndabona ubwiza mu maso hawe, ndabona akanyamuneza mu bawe, ndabona intsinzi mu banyarwanda tuzahora tubiharanira.”Bakomeje kandi bagira bati “Rwanda ihorere kuko uri mu mitima yacu. Mwaragiye muradusiga, twarabakundaga none dusigaye twenyine...Tuzaharanira kwiyubaka no kwigira. Ikivi mwasize tuzacyusa aho muri mubone ko mutibarutse ibigwari.”
Abanyeshuri bo muri ES Mubuga bahumurije abanyarwanda
Nyuma y’iyi ndirimbo, umwe mu bagize iyo AERG, umwana w’umukobwa ukiri muto witwa Nishimwe Esther yavuze umuvugo aho yabazaga ikibazo gihora mu mitima ya benshi no mu ntekerezo ndetse anakitirira umuvugo we aho yagiraga ati “Mwazize Iki?”. Mu muvugo we Nishimwe yatangiye agira ati “Mwazize iki mwa mfura mwe? Ko mu mwaka w’1959 habayeho igeragezwa rya Jenoside. Bamwe bagatangira kwitwa amazina abambura ubumuntu, uko twumva nyuma ngo Indege ikaba urwitwazo? Ese wowe wabikoze Byakumariye iki? Muruhuke, n'ubwo abenshi bapfuye bafite inyota yo kubona inkotanyi, barababeshyaga nta mirizo zifite. Nshimira cyane izo Nkotanyi ndetse na cyane Leta y'ubumwe.”
Bamwe mu bayobozi bo ku Mubuga
Madelene Mukarwego watanze ubuhamya bw’ibyamubayeho muri Jenoside yakorewe Abatutsi yavuze ko ‘Uko byagenze ibara umupfu.’ Uyu mubyeyi Jenoside yakorewe Abatutsi yabaye abyaye 5. Muri 1992 bishe abatutsi, barasahura, batwara inka. Nyuma birara mu nsina zabo barazitemagura n’ikawa z’abatutsi maze umwe mu bayobozi bari bakomeye icyo gihe azanwa n’indege atuka cyane Abahutu abibutsa ko insina n’ikawa ntacyo bapfa bagomba kurekera aho kuzitema, uwo bakwiye gutema bagatsemba rwose ari ‘Umututsi.’ Iki ni kimwe mu bimenyetso bigaragaza ko Jenoside yakorewe Abatutsi yateguwe igihe kinini ndetse ikanashyirwa mu bikorwa hagamijwe ko ubwoko bwari ubw’Abatutsi bashira burundu.
Madelene mu buhamya bwe buteye agahinda, yavuze ko ibitero byari byinshi, barwanisha amabuye bitabara, abana bonkaga ababyeyi bamaze gupfa, ababyeyi bashakaga gusaba ko habanza kwicwa abana babo bo bakabica nyuma aho gusiga abana babo babonka ari intumbi cyangwa bakazapfa nabi batanahari ngo babarengere bya kibyeyi. Muri Jenoside yakorewe Abatutsi, uyu mubyeyi Madelene yari afite umwana wakororaga, akamupfuka umunwa ngo amwiyicire byibuze aho kugira ngo akorore, Interahamwe zumve aho bari zihabasange zibice nabi nyamara umwana akajya yanga gupfa kugeza n’ubwo amusabira imiti yanywa ikamuhuhura ariko umwana aranga abaho. Yavuze ku mugore wishwe wari utwite umwana agaragurika mu nda atarashiramo umwuka, abaturanyi babo bajya gusaba amazi bakabatuka, bakayabima.
Madelene yagize ati “Nta na hamwe hari ubwihisho. Byageze aho dukoresha ubwato mu kiyaga cya Kivu, duhunga twiyita ko turi gushaka Abatutsi bari guhunga. Tugeze ku Ijwi dusanga umugabo wanjye niho yahungiye n'abana 2, nari nzi ko bose babishe babarangije. Ku Ijwi hari hariyo inzara ikabije cyane. Twaje kurokorwa n’inkotanyi i Gisenyi.” Ashimira cyane Ingabo za RPF ashimangira cyane ko ari abagabo. Mu buryo budasanzwe akaba ashimira Nyakubahwa Perezida wa Repubulika y’u Rwanda, Paul Kagame ndetse n’ikigega cya FARG bo bamufasha kumuvuza dore ko ibyamubayeho muri Jenoside yakorewe Abatutsi bijya bimugaruka cyane.
Madelene yatanze ubuhamya bw'ibyamubayeho muri Jenoside yakorewe Abatutsi
Abana bo muri AERG ya ES Mubuga bafatanyije n'abayobozi ndetse n'abari aho bose bacanye urumuri rw'icyizere, berekeza ku rwibutso ahashyinguye imibiri y'abazize Jenoside yakorewe Abatutsi barabunamira.


text:
Mu buzima bwa muntu ntihajya habura kurota n’injoro iyo uryamye bishobora kutaba buri munsi ariko bibaho, inzozi zishobora kuba nziza cyangwa mbi, dore zimwe muzo abantu barota cyane n’ubusobanuro bwazo.
1.Kurota wageze mubihe bikomeye ukibura cyangwa wayobaguritse: Ibi bisobanura ko uba urimo gushaka ukuntu uhangana n’ikintu kikuraje inshinga muri iyo minsi, aho biba bitakoroheye na gato urimo kurwanya.
2.Kurota wumva wacitse intege, ingingo zose zavunaguritse: Ibi bisobanura ko uba wihebye mubuzima bwawe utazi icyo gukora no kureka, wumiwe.
3.Kurota urimo kugwa: Aha bisobanura ko biba bitagenda neza mubuzima bwawe, ufite ikibazo ku kazi, ikibazo cy’amafaranga, muri make udatuje uhangayitse bishobora kuba kandi ufitanye umubano mubi n’inshuti yawe cyangwa umukunzi wawe.
4.Kurota wakutse amenyo: Ibi bisobanura ko ufite ubwoba cyane bw’ikibazo kikuri imbere wibaza uko uzakitwaramo rimwe na rimwe ufite ubukene.
5.Kurota abantu bakwirukankana : Bivuga ko uba urimo gushaka ukuntu wakwikura mu magorwa akugarije.
6.Kurota upfa cyangwa urwaye: Ngo ibi bisobanura kuba utinya kubabazwa.
Izi ni zimwe munzozi zirotwa cyane n’abantu n’ibisobanuro byazo, ibi tukaba tubikesha urubuga rwa Bongo5.
Iyo uroteye undi muntu arwaye se?


text:
KIM yatanze impamyabumenyi ku nshuro ya 7, igira icyo isaba abayirangizamo
Yanditswe na Sezibera Anselme
Abanyeshuri 276 barimo abagore 180 n’abagabo 96, basoje amasomo y’Icyiciro cya Kaminuza mu Ishuri Rikuru ry’Icungamutungo rya Kigali (KIM) kuri uyu wa 5 Ukwakira 2018.
Ni ku nshuro ya 7 iri shuri riherereye mu Murenge wa Kanombe mu Karere ka Kicukiro ritanze impamyabumenyi ku banyeshuri barangije icyiciro cya kabiri cya kaminuza.
Mu muhango wo gutanga izo mpamyabumenyi, umuyobozi mukuru wungirije w’iri shuri, Prof. Danson Musyoki, yavuze ko ritanga umusanzu ukomeye mu kubaka ubukungu bw’u Rwanda.
Yavuze ko iri shuri rikora ibishoboka byose ngo ritange uburezi bufite ireme, hagamijwe ko abanyeshuri baryigamo barangiza bafite ubumenyi bubafasha kwiteza imbere n’igihugu.
Prof. Danson ati, “Uyu ni umunsi ntazibagirana mu mateka y’abarangije muri KIM, ubumenyi muvanye aha ngaha bugomba kubagirira akamaro ku isoko ry’umurimo.”
“Ni amahirwe akomeye kandi mugomba gukoresha neza kugira ngo mukomeze kuyabyaza umusaruro muzamura ubukungu bw’igihugu.”
Yashimye umuhate abanyeshuri bagaragaje bakaba babashije gusohoza inshingano zabo kandi ashima abarimu biyigishamo ndetse n’ababyeyi bahisemo ko abana babo biga muri KIM.
Umunyeshuri wahize abandi Rutayisire Fred avuga ko urugendo bakoze rutari rworoshye kuko hari abatangiranye na bo amasomo ariko gukomeza ntibibakundire.
Yashimye KIM urwego yabashyizeho rubemerera guhangana ku masoko y’umurimo yaba ayo mu gihugu imbere n’ayo hanze.
Umuyobozi mukuru w’Ikigo ICPAR Bugingo Amon, nk’umufatanyabikorwa wa KIM mu korohereza abanyeshuri biga amasomo y’imyuga atangaza ko abarangije ari bwo bagiye gufungura amaso no gusubiza ibikenewe ku masoko y’umurimo.
Bugingo avuga ko kaminuza itagamije gutanga ubumenyi gusa kuko inafite intego zo kongerera ubushobozi abahiga mu gukora ubusesenguzi bw’ibyo bahawe no kubibonera ibisubizo by’ibibazo bihari.
Yasabye abanyeshuri kuzaharanira gushyira mu bikorwa ubunyamwuga bavanye muri iryo shuri kandi bakagaragaza itandukaniro n’abandi ku isoko kuko ari ingirakamaro.
Abarangije muri KIM bakurikiranye amasomo mu mashami ari mo Ibaruramari ibijyanye n’icungamutungo ndetse n’icungamutungo mu by’amabanki.


text:
KMP mu kwibuka ku nshuro ya 19 Jenoside yakorewe abatutsi
Ku itariki ya 12 Mata 2013, mu cyumweru cyahariwe kwibuka ku nshuro ya 19 Jenoside yakorewe abatutsi, Fondation KMP yasuye abarokotse iyo Jenoside batuye mu mudugudu wa kinyinya, mu karere Gasabo mu mugi wa Kigali. Imfubyi n'abapfakazi bo muri uwo mudugudu, bafashije Kizito Mihigo kuririmba indirimbo ze zsitanga icyizere n'amahoro, ndetse banagira ikiganiro ku buryo bwo kwiyubaka ejo hazaza. Bucyeye bwaho (ku itariki ya 13 Mata), KMP yasuye gereza ya Nyanza mu ntara y'Amajyepfo. Iyo gereza iri muri gereza zikomeye mu Rwanda kuko igororerwamo abantu bagera kuri 6000, harimo abarenga 5000 bakoze jenoside. Kizito Mihigo yabahaye ubuhamya bwo kubabarira, no kwirinda kwihorera nyuma ya Jenoside. Yahamagariye kandi abagororwa kugira uruhare mu bwiyunge, bavugisha ukuri. Abagororwa bamwe bavuze ko bihannye ndetse bakaba bifuza no kugira uruhare ruhamye koko mu bwiyunge bw'abanyarwanda.
Byanditswe na Webmaster
Kuwa 13 Mata 2013


text:
Yvonne Chaka Chaka ni umuhanzikazi ukomoka mu gihugu cy’Afrika y’epfo, yavutse ku italiki ya 18 Werurwe 1965 i Dobsonville muri Soweto,akaba ise yaritwaga Putin a Nyina Sophie Machaka.
Uyu munsi azwi nk’igikomangoma cy’Afrika muri muzika .Yvonne ni umwanditsi n’umuririmbyi,gusa mu bwana bwe yishimiraga Papa we wari umucuranzi.Icyo gihe na Yvonna Chaka Chaka yaririmbaga muri korali.Ku myaka ye 11 ise wa Yvonne wari umucuranzi mwiza yaje gupfa.
Mu kiganiro Yvonne Chaka Chaka yagiranye n’urubuga rw’ Aboutentertainment yavuze ko Mama we yapfakaye akiri mutoya ariko ntibimubuze kurera abana umugabo we yamusiganye nubwo yakoraga akazi ko mu rugo.
Yagize ati:”Mama wanjye buri gihe yabaga anyitayeho,yari umupfakazi ukiri muto ariko ntibimubuze kuturera akoresheje umushahara yahembwaga ku kazi ko mu rugo yakoraga.Gusa ibyo byaduhaga imbaraga nubwo byari mu gihe cy’ivangura ry’amoko (apartheid),iki cyari igihe kibi.Naririmbaga mu makorali yo mu rusengero kuko nakundaga kuririmba”.
Yvonne yavuze kuri se ati:”yari umunyamuziki ukomeye cyane utarigeze agera ku nzozi ze,yapuye mfite imyaka 11,gusa impano ye yarayinsigiye kuko umuziki nanjye uba mu maraso yanjye.Nahawe umugisha kuko nageze kubyo data atashoboye kurangiza”.
Yvonne mu mwaka wa 1981 yabaye umwirabura wa mbere wagaragaye kuri televiziyo mu gihugu cy’Afurika yepfo.Mu mwaka wa 2009 Yvonne yakoze film yitwa Foreign Demos aho yakinaga yitwa Josephine.Avuga ko umuntu w’icyitegererezo kuri we ari Nelson Mandela,wamwitaga umukobwa we.
Mandela yaramubwiye Ati:”Yvonne uri isezerano mu kwemera kwanjye,watumye abanyafruka yepfo bose baterwa ishema no kuvuga ko ukunda igihugu.Wateye akanyabugabo miliyoni z’abagore n’abagabo bo ku mugabane wacu.Ubugwaneza bwawe bwafashije abantu benshi batavugwa n’imfubyi zihanganye n’ibibazo bya Sida,ihohoterwa,ubukene,no kutamenya gusoma no kwandika.Ndabizi uzabikomeza aho ujya hose no mu byo ukora,nta kizaguhagarika uzakomeza ube igikomangoma cyanjye muri Afrika”.
Mu 1995 Yvonne yashinze inzu ikora umuziki yitwa Chaka Chaka music,aho buri Album Yvonne yasohoraga yakorwaga n’iyi nzu .Yvonne afite impamyabumenyi zo muri kaminuza ebyiri,imwe yo mu burezi bw’abantu bakuru(adult education),indi mu birebana n’ubuyobozi(local government management and administration),yize na none ibijyanye na buzinesi,arongera yiga ibijyanye no kuvuga (speech and drama) muri Trinity college I Londre mu bwongereza.
Yvonne yabaye ambasaderi wa UNICEF mu kurwanya malariya,aba ambasaderi wa kaminuza yo muri Afrika yepfo yitwa UNISA,.Yvonne yizera ko buri mu nyagihugu ashobora kugira uruhare mu kubaka igihugu.


text:
Umukobwa w’uburanga yahawe urwamenyo mu isoko ,ubwo yavaga mu rugo yambaye akenda k’imbere gusa.Mu mafoto n’amashusho yatambutse mu bitandagazamauru birimo antikanews yerekanaga uburyo uyu mukobwa wo muri Afurika y’Epfo nta kibazo byamuteye kuva mu rugo yambaye ibimukoza isoni.
Uyu mukobwa yagaragaye yambaye akenda k’imbere akenyeye igitambaro ariko umurebeye imbere agakorwa n’isoni. Yari afite Telefone mu ntoki agenda ayikandamo yambaye n’utwuma tujyana amajwi mu matwi (HeadPhone). Uwakubitaga amaso uyu mukobwa yagombaga kurangara bitewe no gushira isoni kwe.
Yageze aho agera mu isoko ahantu hari abantu benshi, ni bwo abantu bahise bahurura bamuvugiriza induru. Amaze kubona ko ibintu byafashe indi ntera, yigiriye inama yo kwiruka ahunga abantu. Byabaye iby’ubusa kuko bari bamutangatanze bamugize nk’ufite ikibazo mu mutwe, ni ko guhita yikinga ku gikuta. Yahise ahamagara kuri Telefone yaka ubufasha bw’uwamukura aho hantu.


text:
Muraho, nizereko mumeze neza. Ikiganiro cy’uyu munsi ni ibintu wakora ngo uhumure neza umunsi wose. Guhumura neza ni kimwe mu bintu umuntu wese yakishimira kubwirwa. Bigendana no kugira isuku, kwiyitaho neza ndetse nabantu ntibakunena. Nubwo gukoresha deodorant, spray na parfume bituma uhumura neza hari igihe bihita bigushiraho. Nimba uri umuntu ushaka gufata impumuro yawe nziza ukayihorana umunsi wose cyangwa amasaha menshi ashoboka, dore ibintu byagufasha.
Kwitera body spray/ perfume ugitose
Ibanga rya mbere atubwira ryo guhumura neza ni uko iyo amaze koga ntango yiyumutsa. Ahubwo yitera body spray cyangwa parfum ye ubundi akayinogereza umubiri wose. Amaze kuyinogereza arareka amazi yamusigayeho akuma atayahanaguye, avugako bidafata igihe kinini.
Guhumura neza hariya hasi
Nkumukobwa cyangwa umugore ukuntu uhumura hariya ni ikintu kiba kiduhangayikishije. Atubwira ubwoko bwisabune akoresha akaraba, akaba ayikundirako nta muhumuro igira kandi iri gentle mbese yoroheje. Avugako gukoresha isabune ihumura ari bibi cyane kuko aribyo bituma uhumura nabi. Ubundi abaganga benshi bavugako ko koga namazi yonyine biba bihagije ariko wumva ushaka gukoresha isabune ntuzigere ukoresha ihumura.
Gukoresha deodorant
Iki ndibazako abantu benshi basanzwe bakizi, deodorant ni ngombwa yewe navugako ari nitegeko. Deodorant na anti-transpirant biratandukanye deodorant igufasha kutagira icyuya ngo kikunukeho, mu gihe anti-transpirant igerageza kugabanya icyuya ugira uko kingana. Iyo ukoresheje anti-transpirant yonyine bitewe nuko ishyuya ugira kingana nibyo wakoze uwo munsi ushobora nubundi kukizana kikaba cyanakunukaho. Ku bantu batagira icyuya cyinshi gukoresha deodorant gusa biba bihagije, kubagira icyuya cyinshi nabagira inama yo gukoresha byombi deodorant na anti-transpirant icyarimwe.
Kwisiga amavuta ahumura neza
Amavuta yawe ukuntu ahumura biri mu bintu bikugumaho igihe kirekire, kugura amavuta ahumura neza rero bishobora kugufasha guhumura neza umunsi wose. Ikintu kimwe avuga ni uko akenshi asanga amavuta ahumura neza amutera umwera mbese ntango aba arimo moisture ihagije. Guhumura neza ariko ufite umwera nta kigenda cyabyo, rero avanga amavuta asa neza namavuta atamutera umwera bityo agahumura neza kandi akanasa neza.
Gukoresha lingettes mu mwanya wa toilet paper
Iyo ukoresheje toilet paper (papier hygenic) birazwiko uba udahanaguye byose byose ngo bishire, birumvikanako ibi biri mu bintu byatuma udahumura neza. Niyo bitanakumvikana ariko lingettes (wet wipes) zihanagura ibintu byoseee ugasigara wizeye isuku yawe. Ubonye lingettes ziri flushable byaba byiza kurushaho, cyangwa se ukaba wanakoresha amazi ukiyunyuguza.
Gukoresha floss/ soie dentaire
Kimwe mu bintu bishobora gutuma udahumura neza mu kanwa ni ibiryo bifata hagati yamenyo. Kugirango ubikuremo wakoresha floss, usibye no gutuma uhumura neza mu kanwa gukoresha floss birinda ko wagira dental cavities ( cavitées dentaires) cyangwa wanarwara ishinya. Atubwirako abanza agakoresha floss, yarangiza akibrossa, akabrossa ururimi ubundi agakoresha mouth wash. Ni byiza kwibrossa buri gihe umaze kurya gutyo ukamenya neza ko uhumura neza mu kanwa igihe cyose. Gusa bidashoboka ko wibrossa tuvuge nka saa sita kuberako uri ku kazi warya nka shewing gum cyangwa bombo irimo mint. Ushaka inkuru irambuye yisuku yo mu kanwa soma hano.
Kwisiga vaseline mbere yo kwitera parfum
Vaseline cyangwa andi mavuta arimo petroleum afasha parfum kuguma zihumura igihe kirekire. We avugako ayisiga agatuza numugongo yarangiza akabona kwitera parfum. Ukundi kuntu wakoresha vaseline ni ukuyisiga ahantu witera parfum honyine nko ku ijosi no kuri wrist (poignet). Indi nama agira abantu ni ukutanogereza parfum yawe nyuma yo kuyitera.
Imyenda ihumura neza
Tumaze gukora ibi bintu byose, wowe ku giti cyawe urahumura neza. Ariko niwambara imyenda inuka byose birapfa, avugako we akoresha spray yakorewe gutuma imyenda ikumura neza yitwa fabreeze. Akanavugako wanakoresha fabric softeners zihumura neza. Icyo wakoresha cyose, icya ngombwa ni ugukora ku buryo imyenda yawe ihumura neza bityo ntikwicire impumuro ahubwo yongeremo akayo.
Kwitera parfum umaze kwambara
Kongera ukitera perfume umaze kwambara, bimwe nyine abantu bose dusanzwe dukora. Gusa wakoze akazi ku buryo iyo parfum iri ku myenda nishira, harasigara ibindi byose wakoze mbere.
Kugendana spray
Ushaka kurenzaho wakitwaza spray aho ujya hose, ku buryo niwumva ya mpumuro utakiri kuyumva uko ubishaka wakongera ukitera. Ibi ndumva byafasha cyane cyane abantu bafata za motto, motto ikumaraho parfum yose witeye bikakurenga. Nubwo numva ukoze ibi bintu byose yavuze, ntango byapfa gushira gutyo gusa.
Ngayo nguko, ayo niyo mabanga yo guhumura neza umunsi wose. Ikintu kimwe numva narenzaho ni uko impumuro nyinshi iyo zivanze hari igihe bidahumura neza. Nabagira inama yo kumenya ngo body spray, amavuta wisize, parfume ukoresha iyo byose biguhuriyeho imvange yabyo nayo ihumura neza.
Murakoze gusoma. ?, mugire umunsi mwiza ndetse nicyumweru cyiza. Ni ahubutaha ??


text:
Ikumirwa ry’amadini n’amatorero muri Koreya y’amajyaruguru ryatumye abayobozi baho b’ibihugu abaturage babafata nk’imana zabo.Ibi bigatuma abaturage baho baba mu rujijo rwo kudasobanukirwa Imana nyakuri biturutse kuburyo ubuyobozi bubitwaraho.
Nkuko ikinyamakuru cya Le monde des religions kibitangaza cyifashishije umwarimu wo muri kaminuza ya Jean Moulin akaba n’umushakashatsi mu mateka ya Koreya avuga ko muri icyo gihugu habayo idini rya Boudha,ndetse n’amadini ya giporotesitanti yagenewe gusa gusengerwamo n’abashyitsi b’abanyamahanga.
Ati:”Muri Koreya y’amajyaruguru hariyo ababudisite n’idini ya giporoso zagenewe abashyitsi b’abanyamahanga.Amadini y’abagatulika n’abaporotesitanti ndetse n’ababudisite bo muri Koreya yamajyepfo bakorana n’amadini yo muri koreya y’amajyaruguru ariko nta kindi bemerewe kuhakorera usibye gusa ibikorwa bifasha abantu nko gutanga imiti,kubaka amavuriro,gutanga ibiryo n’ibindi”.
“Iryo genzura rikomeye rituma nta muntu wakwifatira icyemezo cyo guhitamo irindi idini usibye kuyoboka abayobozi.Ingengabitekerezo y’igihugu ya Jucheisme(bisobanura ngo umuyobozi ku isonga),ituma Kim Il-sun sekuru wa Kim Jung-un(Perezida wa Koreya ubu) afatwa nk’imana ku banyakoreya ya ruguru,aho bamwita amazina atandukanye,nk’izuba ry’ubumuntu,perezida uhoraho.Abanyakoreya bagomba kujya imbere y’igishushanyo cy’umuyobozi uhoraho Kim Il-sun ,bizera ko bavuka,bakabaho bakanapfa ku bw’uyu muyobozi”.
Koreya y’amajyaruguru abaturage bayo babayeho mu rungabangabo kuko abayobozi nibo babaha ibiryo,imyenda yo kwambara inshuro ebyiri mu kwezi muri politiki yabo ya gisosiyalisite,ntibasora,ntibishyura amashuri cyangwa ngo barihe imiti y’ibitaro.Abaturage bakorera mu makoperative,umuntu agafashwa na Leta kuva avutse kugeza apfuye.


text:
Imyaka 60 irashize, Paul Kagame wari umwana w’imyaka ine, we n’umuryango we bahunze igihugu bakajya kuba muri Uganda kuko iwabo batotezwaga cyane mu mugambi mugari wo gutegura Jenoside.
Tariki ya 23 Ukwakira 1957 ni bwo Paul Kagame [waje kuba Perezida w’u Rwanda] yabonye izuba; yavukiye i Nyarutovu mu yahoze ari Komini Tambwe, Perefegitura ya Gitarama ubu ni mu Karere ka Ruhango mu Ntara y’Amajyepfo.
Mu gihe ivanguramoko ryibasiraga abo mu bwoko bw’Abatutsi, umuryango wa Paul Kagame uri mu yatotejwe maze abasaga 100.000 bava mu byabo bahungira mu bihugu by’abaturanyi.
Mu 1959, umuryango wa Kagame warahunze ujya kuba mu Majyaruguru y’Uburasirazuba bw’u Rwanda, aho wamaze imyaka ibiri mbere yo kwerekeza muri Uganda mu Nkambi ya Nshungerezi.
Mu gitabo "L’Homme de fer" kirimo ikiganiro Perezida Paul Kagame yagiranye n’umunyamakuru François Soudan muri Nzeri 2015, yagarutse ku rwibutso afite ubwo yahungaga igihugu cye cy’amavuko.
Yagize ati “Ndibuka uwo munsi mu 1961 ubwo nahatirwaga kuva mu gihugu cyanjye. Nari mfite imyaka ine ndetse amashusho nabonye nayibutse kubera ibihangano bankoreye. Muzi ko iyo ufite imyaka itatu cyangwa ine, hari amashusho n’ibikorwa bitibagirana mu ntekerezo zawe. Iyo rero abandi bantu babikubwiye bundi bushya, biguma mu bwonko bwawe.’’
Perezida Kagame avuga ko ‘umubyeyi we’ Asteria Rutagambwa ubwo baterwaga atifuzaga ko bafatirwa mu rugo, bakaba banahicirwa.
Mu buhamya bwe, avuga ko yibuka neza umunsi ababatotezaga babirukanye mu nzu y’iwabo ndetse yiboneye n’amaso ye akaga Abatutsi bahuye nako.
Ati “Kuri uwo munsi, batwitse inzu nyinshi, bishe amatungo n’abantu ndetse basaga n’abafite umurava wo kwikiza abantu bose babegereye bagasoreza ku nzu yacu yari yitaruye umuhanda mugari.’’
“Mama yasaga n’uri kudutegurira kubyakira. Nyuma y’akanya gato, yatubwiye kuva mu nzu, tugategerereza ikiri bube. Ntiyashakaga ko dufatwa ndetse tukicirwa mu nzu yacu.’’
Muri icyo gihe, Umwamikazi Rosalia Gicanda [uyu ni mubyara wa Asteria Rutagambwa] wari utuye nko mu minota 30 cyangwa 45 uvuye iwabo na Paul Kagame, yumvise ubwicanyi buri kuhakorerwa ahita yohereza imodoka yo kubatwara.
Perezida Kagame avuga ko ibi byabaye mu gihe we n’umuryango we bari batangiye gutekereza uko bakwihisha.
Ati “Ntitwari tuzi ko imodoka aritwe ije isanga. Umushoferi yahaye mama ibaruwa isobanura ko yoherejwe kugira ngo amenye uko tumeze no kutujyana aho Umwamikazi ari niba nta kibazo kirimo kandi mu by’ukuri hari ikibazo.’’
Perezida Kagame n’abo mu muryango we babonesheje amaso abashakaga kubambura ubuzima
Ubwo umuryango wa Kagame wameneshwaga, umubyeyi we Rutagambwa Deogratias ni we wahunze mbere.
Bitewe no kuba ari we wahigwaga cyane kurusha abandi, Rutagambwa yabanje guhungira i Burundi mu mezi ya mbere, nyuma akomereza muri Congo.
Kagame yibuka ko ubwo imodoka yoherejwe kubafata yageraga hafi y’iwabo, hari Abahutu bamwe bayibonye, bahagarika ibyo bakoraga berekeza iwabo ngo bababuze guhunga.
Ati “Twari dutuye ku gasozi hejuru, byari byoroshye kubabona bihuta baza aho twari turi baturutse ku kandi gasozi, banyuze hasi mu kibaya. Mama yatubwiye ko nta mwanya uhari wo gusubira mu rugo cyangwa se kugira ikindi icyo ari cyo cyose dufata. Twahise twinjira mu modoka, twageze ku rugo rwacu cya gihiriri cyari kije kutugirira nabi cyahageze.’’
Yakomeje ati “Twahise dukomereza i Nyanza mu muryango wa mama. Twahamaze icyumweru, turongera turimuka, tujya kwa nyogokuru na sogokuru, iwabo wo kwa mama mu Mutara.’’
Icyo gihe, Kagame avuga ko abavandimwe be batatu bari bahari ariko ntibari babayeho nabi kuko bari mu muryango mugari.
Ati “Hari sogokuru, musaza wa mama wari na se w’Umugabekazi n’undi muvandimwe wa gatatu. Guhurira aho hantu, twari umuryango munini rwose. Ni aho twahungiye ariko ubwicanyi bwakomeje kwiyongera hirya no hino bugera no mu Mutara, ni bwo twambukaga umupaka twerekeza muri Uganda mu gace bita Kamwezi.’’
Mu 1959, ubwo umuryango wa Kagame wahungaga wahise ujya mu Nkambi ya Nshungerezi muri Uganda.
Bakigerayo, Kagame yatangiriye amashuri hafi y’inkambi y’impunzi, aho we n’abandi bana b’impunzi babaga. Ku myaka icyenda y’amavuko, yimukiye ku kindi kigo cy’amashuri abanza cya Rwengoro, aharangiriza amashuri abanza afite amanota meza bimuhesha kwiga mu Kigo cya Ntare kiri mu bikomeye muri Uganda.
Kagame n’abandi basore bari barambiwe ubuzima bw’ubuhunzi, bishyize hamwe bahuza umugambi wo guharanira uburenganzira bwabo wo gutahuka mu gihugu cyabo bahezwagamo.
Iya 1 Ukwakira 1990, ni bwo urugamba rwo kubohora u Rwanda rwatangiye. Mu bushobozi buke, buherekejwe n’ubwitange Kagame wari uvuye ku ishuri muri Leta Zunze Ubumwe za Amerika yasanze ingabo zari zimaze gucika intege kubera abakuru muri zo bari bamaze kwicwa n’umwanzi. Uyu mugabo yayoboye ingabo yasanze zitarenga 2000 azigeza ku ntsinzi.
Perezida Kagame yabaye Visi Perezida abifatanyije no kuba Minisitiri w’Ingabo kuva mu 1994 kugeza mu 2000. Yabaye perezida mu 2000 ndetse ari kuyobora manda ya gatatu.
Inkuru ya IGIHE
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
GUSOMERA ABANA : UMUCO W'INGIRAKAMARO CYANE.
Gusomera umwana, ku kigero icyo ari cyo cyose afite bizamugirira akamaro cyane : bikangura gukura kâubwonko bwe, binoza umushyikirano we nâumubyeyi.
Abahanga mu byâubuzima bwo mu mutwe nâimitekerereze bagereranya abana nâigitambaro â éponges (sponges) gishobora kunywa ubwoko bwose bwâibisukika gihuye nabyo ! Urubuga healthline.com ruhamya ko ibi ari ukuri, nâikimenyimenyi, âno mu gihe cyo kubaganiriza imigani/inkuru mpimbano, ubwonko bwabo buba buri mu kazi gakomeye, bamira imvugo yose bumva, ndetse nâamasomo ava muri ibyo bitekerezo !â
Gusomera umwana, ku kigero icyo ari cyo cyose afite bizamugirira akamaro cyane : bikangura gukura kâubwonko bwe, binoza umushyikirano we nâumubyeyi, nâibindi turi bugarukeho. Icyo bisaba ni ibitabo bicye, ubushake ndetse nâigihe gito cyane.
Nabyifatamo nte ?
Intambwe ya mbere ni ukwishyiramo ishusho rusange yâigikorwa. Ugahitamo igitabo. Ukicara mu ntebe yawe ukunda, umwana ukamwicaza ku bibero. Ugahera ku mpapuro zibanza âubusanzwe mu bitabo byagenewe abana zirangwa nâamabara akeye, ukamusomera inkuruâ¦usibye gutwarwa nâinkuru, umwana aba ari kwiga.
Reka tuganire kuri bimwe mu byiza byo gusomera umwana :
Nabyifatamo nte?
Intambwe ya mbere ni ukwishyiramo ishusho rusange yâigikorwa. Ugahitamo igitabo. Ukicara mu ntebe yawe ukunda, umwana ukamwicaza ku bibero. Ugahera ku mpapuro zibanza âubusanzwe mu bitabo byagenewe abana zirangwa nâamabara akeye, ukamusomera inkuruâ¦usibye gutwarwa nâinkuru, umwana aba ari kwiga.
Reka tuganire kuri bimwe mu byiza byo gusomera umwana :
1. Umubano wâumwana nâumubyeyi urushaho gushora imizi.
Gusomera umwana bizababera mwembi umwanya mwiza wo gushyikirana. Ni igihe cyiza cyo kuba hamwe, muruhuka indi miruho yâumunsi. Hari ubushakashatsi bwashyizwa ahagaragara mu mwaka wa 2008 bwemeje ko âgusomera umwana bitiza umurindi umushyikirano uri hagati yâumwana nâumubyeyi : Umwana yumva atekanye mu gihe asomerwa.â Ikirenze ababyeyi baha agaciro igitabo no gusoma, babera abana babo icyitegererezo mu nzira yo gushaka ubumenyi.
2. Gukomeza ubushobozi bwâumwana bwo gutega amatwi.
Kumva inkuru isomwe mu ijwi ryâumubyeyi we bisaba umwana uruhare rwe-gutega amatwi. Gusobanukirwa ibivugwa bishingiye ku gutega amatwi yitonze no gusesengura ibyo yumva : bwa bushobozi bwo gutega amatwi, akikumiramo ibyamurangaza byose. Abahanga mu byâimyigishirize batangaje ku rubuga scholastic.org ko âgutega amatwi no gusesengura ni impano umwana akwiriye gutozwa na mbere yâuko atangira kwisomera ubweâ. Bakomeza batanga inama ko âibitabo bikozwe mu buryo bwâamajwi âaudiobooks, podcasts, nabyo ari inkunga ikomeye ku gutoza abana umuco wo gusoma. Kandi usibye nâibyo, bifasha umwana no kuruhuka mu mutwe nkâuko umuziki ubikoraâ.
3. Gutyaza ubushobozi bwâumwana mu gusobanukirwa âcognitive, ndetse nâururimi â language.
Ubushakashatsi bwagaragaje ko nâabana bâimpinja baryoherwa no gusomerwa inkuru nâababyeyi babo. Inyigo yakozwe mu mwaka wa 2013 yagaragaje ko impinja zasomewe ndetse zikanaganirizwa zagaragaje ubushobozi bwisumbuye mu ndimi ndetse no gusobanukirwa, bashobora gufindura amahurizo yâabana bahawe. Abahanga bavuga ko umushyikirano wâabana nâababyeyi ushingiye ku gusoma, kuganira ufite ubushobozi bwo kuzamura ubushobozi bwâabana mu bumenyi bwâibyâindimi ku bana kuva ku mpinja kugera ku myaka 14.
4. Kwagura ubumenyi mu kibonezamvugo.
Inzobere zo mu Kigo gikurikirana ubuzima bwâimikurire yâabana zasobanuye ko âgusomera abana ibitabo byagura ubutunzi bwabo mu buryo bwâikibonezamvugo : umubare ndetse nâubwoko bwâamagambo bahura nabyo birushaho kugenda bizamuka.â Aha birumvikana : ibitabo byâabana uzabasomera uzasanga amagambo menshi arimo atari ya magambo ukoresha mu biganiro byawe bisanzwe bya buri munsi. Mu gihe usoma ibitabo nkâibi, akenshi uzahura nâamagambo yihariye aranga ibimera, inyamaswa, cyangwa se asobanura ingingo runaka yihariye. Ubushakashatsi bwakozwe mu mwaka wa 2019 bwagaragaje ko âabana basomewe mu buryo buhoraho kuva ku myaka 5 bageza ku gihe cyo kwinjira binjiye mu ishuri ryâincuke bamaze guhura nâamagambo agera kuri miliyoni 1.4 kurenza abana batigeze basomerwa muri iyo myaka yoseâ.
5. Kuzamura ubushobozi bwâumwana bwo kutaba indangare.
Umutoza wâibyerekeye imibereho myiza yâumuryango witwa Dinah Castroyasangije abasomyi amakuru avuga ko âgusomera abana bituma bakuza imyitwarire yo gushyira umutima ku gikorwa bahugiyeho, gukumira ibirangaza ndetse no kubasha kwigenzuraâ. Ushobora kuba ufite umwana ugeze muri cya kigero cyâinkubaganyi -abenshi bakinyuramo ; ariko numugenzura neza uzasanga igihe cya ya saha mwagennye yâumwitozo wo gusoma inkuru aba abishyizeho umutima cyane, akurikiye kugira ngo abashe gusobanukirwa ibivugwa : uzabona ko yicaye hamwe atuje, ateze amatwi, ndetse iki ni cya gihe ubwonko bwe butangiye kwitoza gufata mu mutwe no gusesengura butangiye gukora cyane.
6. Kuvumbura / guhanga udushya.
Ibitabo nâinkuru umwana asomerwa bimufungurira isi nshya. Ni ukuri, kuko hariho ibitabo byinshi bivuga inkuru zâimpamo ku nyamaswa zabayeho kera mu mateka yâisi, ku biriho ubu : udusimba duto, indege,â¦gusa hari nanone ibitabo nanone bibara inkuru mpimbano. Ibi birenga isi yâibigaragara, bikinjira mu isi yâinzozi âfiction. Aha rero ni hahandi biba ngombwa ko umwana atekereza kure âthinking outside the box. Abahanga bo mu kigo PBS batangaje ko âubwonko bwâabana ubusanzwe buba bufite ubushobozi bwo kwihimbira ibintu byinshi, bakajya kure mu ntekerezo. Kubasomera inkuru nkâizi rero byongera ubwo bushobozi, intego nyamukuru ari ukuzamura amatsiko agendana nâibitekerezo bishya. Ibi bikagira kandi akamaro ko gukuza umwana mu buzima bwo mu mutwe, ari nako arushaho kumererwa nezaâ.
7. Amasomo yâubuzima.
Gusoma ibitabo kandi biha umwana nâumubyeyi uburyo bwo kuganira ku mibereho isanzwe ya buri munsi, mu isi barimo. Ibi cyane cyane kuko bibashisha umwana kuganiriza umubyeyi we ku ngingo zitandukanye, ku rugero aba azumvaho nkâumwana. Abana akenshi bishimira ibitabo byâinkuru zivuga ku bana bari mu bigero bimwe, bivuga ku bikorwa bahura nabyo mu buzima bwa buri munsi.
Uko bagenda bigira imbere mu gusoma â ari nako bakura mu gihagararo, bya bikorwa bumvise mu nkuru zitandukanye bikorwa nâabandi bana nkabo (gufata ingendo mu gihugu, kujya kwikuza amenyo kwa muganga,â¦) bazagenda bahura nabyo, ariko usange barabyakira mu buryo bushikamye kurenza bamwe batigeze babiganirizwaho.
8. Gukura mu buryo bwo kubana nâabandi ndetse no mu buryo bwâamarangamutima.
Umuhanga Castro avuga kandi ko âgusomera abana bato bibigisha imyitwarire mu gihe bahuye nâibihe bigoranye.â Avuga kandi ko gusomera abana inkuru zivuga ku bihe runaka bisaba amarangamutima yihariye nko kwimukira ku ishuri rishya, guterwa inkingo,â¦bishobora gusembura ikiganiro cyatuma umwana aganirizwa, umubyeyi akamwumvisha ko amarangamutima ye ari asanzwe ku muntu muzima, nkawe.
Mbese igihe cyiza cyo gutangira gusomera abana ni ryari?
Tangira uyu munsi! impinja, ibitambambuga, incuke, ndetse nâabisumbuyeho, abana bose banezezwa kandi bungurwa no kwitabwaho muri ubu buryo. Nta nâubwo ukeneye umurundo wâibitabo kugira ngo ubashe gutangira !
Mu gusoza, ku byerekeye ingingo yo gusomera abana bato no kubatyaza mu rurimi, ari ingano -quantity ndetse nâimiterere âquality byâamagambo ukoresha ni ingenzi cyane. Igitabo ni igikoresho-rufunguzo mu guterura ikiganiro, mu kubarira inkuru ndetse no gokomeza urufatiro rwâumushyikirano hagato yâumubyeyi nâumwana.
Ubushakashatsi:
- Ashley Marcin&Karen Gill, MD. Benefits of reading to children.
- https://www.healthline.com.childrenâs-health-reading-to-children.
- National Center on Early Childhood Development, Teaching and Learning.
- Dinah Castro. Family well-being educator with Cornell Cooperative Extension.


text:
Ibyo twanyuzemo, akazi dukora, abo dukorana n’izindi mpamvu zinyuranye bijya biba inzitizi zo kubaho ubuzima bushimishije mu muryango.
Usanga kwiyahura, kwibera mu kabari cyangwa kumera nk’uhungiye mu rusengero ari byo biri gufata umwanya w’imbere mu ngo zimwe na zimwe ndetse gucana inyuma bigakurikiraho.
Ibi byose nyamara ntibyakabayeho kuko no mu bihe bigoye kandi bishishana urukundo n’ubusabane hagati y’umuryango nta cyagakwiye kubyivangamo.
Buri wese nubwo afite uko acunga urugo rwe, nyamara hari ibintu runaka twagakwiye kumenya ko tubikoze neza twagira umunezero mu ngo zacu
Iyo utangiye umuryango, usanga muba munezerewe dore ko muba mugihararanye kandi mukiri bacye. Nyamara uko umuryango waguka, niko inshingano ziyongera ndetse na bimwe bigahinduka nuko umugabo agataha asanga isahani mu muryango, nawe yakuramo inkweto akazirambika aho ngaho, umwana akaba yitumye mu ntebe cyangwa ku itapi, ibi byose kuko utabikuraho, uba ugerageza kubana na byo no kubikosora buhoro buhoro
Muri iyi nkuru twaguteguriye ibintu binyuranye abo mu rugo bari bakwiriye kwitaho ngo urugo rwabo rukomeze rubanezeze.
Amabanga 10 yo kugira urugo runezerewe
1. Huza akazi n’ubuzima bwo mu rugo
Nubwo bitoroshye kuringaniza ubuzima ubamo ku kazi no mu rugo, ariko uburyo ubibamo, uko ubyitwaramo bifite icyo bivuze kinini. Menya ko nubwo ugomba gushaka ibitunga urugo, ariko no mu rugo urakenewe. Igihe rero uri mu rugo, habe koko, ureke kuba mbuze mpari
2. Iyiteho
Usanga akenshi ababyeyi cyane cyane abagore bamara umwanya munini bita ku bana babo, babafurira, babagaburira, babatekera, nyamara ugasanga bo ntibari gufata umwanya wo kwiyitaho. Nyamara uko utiyitaho ugeraho nawe ugatangira kwisuzugura, ndetse ugasanga usigaye wumva ko ikiri imbere ari urubyaro gusa. Oya, ibi bihindure ugire akanya nawe ko kwiyitaho, wisukure binatume uwo mubana akomeza kubona ko uri ingenzi mu maso ye. Niyo yaba iminota icumi gusa ubonye, kora icyihuse ariko wiyibuke
3. Ikinyabupfura
Ntuzihutire kwereka abana ko ikintu cyose gihanishwa inkoni, ndetse nuwo mwashakanye wibona ko ari uwo guhanwa mu gihe yakosheje.
Ahubwo uko utoza abana ikinyabupfura, nawe ubabere urugero rwiza mbese babone ko ibintu bikozwe neza, bigira umusaruro mwiza
No mu gihe ufite uburakari si byiza guhita uhana ahubwo banza utuze noneho werekane uko ikintu cyari gukorwa mu buryo buri bwo. Ibi bizakosora kurenza gutontoma no kugaragaza uburakari
4. Shyiraho imipaka
Ababyeyi dushyiraho imipaka kugirango turinde abana bacu ibyago byababaho n’akaga kanyuranye. Kumumenyereza isaha atagomba kurenza atarataha, uburyo agomba kwambaramo, n’ibindi binyuranye ubona biri ngombwa, ni byiza gusa ibuka kumubwira impamvu yabyo.
Ntuzabuza umwana gutaha nyuma ya saa moya nyamara na we utaha bucyeye, nta kazi wari urimo.
Ariko numubwira igituma agomba kugendera kuri gahunda iyi n’iyi bizagufasha nawe kandi bimufashe mu gihe kizaza.
Iyi mipaka ntigarukira ku bana gusa kuko n’abakuze babikora, nubwo bo babikora nyuma yo kubiganiraho. Mushobora kumvikana umubare w’amacupa y’inzoga umugabo atagomba kurenza mu cyumweru, amasaha Atari akwiye kurenza ari mu kabari, amasaha umugore adakwiye kurenza Atari mu rugo, n’ibindi binyuranye
Ibi bituma umutimanama urushaho kubona ko inshingano za mbere ari mu rugo
5. Kuganira
Kuganira nubwo tubishyize hano nyamara niryo zingiro ry’ubuzima. Haba mu bihe byiza n’ibigoye, kuganira bicyemura byinshi. Nubwo abana bibagora kuganira n’abakuru babereka ibyo bifuza, kubona byonyine ko wamuteze amatwi bizamufasha kumva ko umwumva.
Ganiriza abana, utababwira ibibazo byawe, ahubwo ubereka ubuzima, uko wiriwe mu kazi, mbese babone ko nubwo utari uhari ariko aho wari uri byari mu nyungu zabo
Ganira nuwo mwashakanye, munabone uko mupanga gahunda z’iminsi iri imbere. Aha ni naho azakubwirira nawe ukamubwirira amakosa mubonanaho, ibyifuzo, bayaba ibyanyu cyangwa iby’abana, ndetse ni naho muzafatanya gupanga imishinga ibyara inyungu mu rugo
6. Ubusabane
Niba kubera akazi utabona akanya ko kuba mu rugo ngo usangire n’umuryango ku meza, gerageza mu gihe bigushobokeye usabane n’umuryango. Iki gihe niho uzabonana n’umuryango wose, muganire, museke, mu bushobozi bwanyu bibe ari nk’umunsi mukuru.
Niba utaha muri wikendi gusa wikigumira mu buriri n’uwo mwashakanye, keretse mu gihe mutaragira abana.
Muri iki gihe niho ushobora gutemberana n’umuryango, ndetse mugakina mugaseka, mukishima.
7. Gufatanya gufata imyanzuro
Niba utaragira abana bakuze ibi birakureba wowe nuwo mwashakanye. Nyamara niba ufite abana bakuru, iki ni cyo gihe ngo nabo bagire uruhare mu gufata imyanzuro y’ibibera mu rugo.
Nubwo hari imipaka ariko uko umwana agenda akura, azahabwa uburenganzira bwo guhitamo afatanyije n’ababyeyi, gusa kuko muri bakuru muzamufasha igikwiriye aricyo gikorwa kandi abone ko imipaka mwashyizeho mutakinaga mwari mukomeje
8. Guhumuriza
Mu bihe bikomeye, ibihe by’uburwayi se, igihombo, kubura cyangwa kwirukanwa ku kazi nibyo bihe uwo mubana aba akeneye ko umuba hafi kurenza indi minsi. Umwana watsinzwe mu ishuri, nicyo gihe akeneye kwerekwa ko mumuri hafi.
Kumuganiriza umuhumuriza ndetse unamukomeza bizatuma yumva ko Atari wenyine kandi binatume abasha kwiyakira bimurinde kwiheba no kwigunga dore ko biri mu byongera ibyago byo kwiyanga no kwiyahura kuri bamwe.
9. Wikigira intakoreka
Abagabo n’abagore bamwe usanga ari intakoreka, intagondwa mbese mu rugo ari intare. Ugasanga umwana mu rugo afite uwo yisanzuraho undi aramubona akiruka cyangwa agahunga. Ikizakubwira ko umwana akwishimira kandi akwisanzuyeho nuko iyo uri mu rugo aba yumva atakuva iruhande, wanagenda akababara. Ni kimwe no kuwo mwashakanye. Igihe cyose uzasanga iyo uri mu rugo aba atakwikoza, nuko bury aba atakwishimiye cyangwa atakwisanzuraho. Gerageza rero koroha, icyubahiro ugomba ugihabwa nuko witwara mu rugo ntugihabwa nuwo uri we.
Nta gitangaza kirimo kuba wakina n’umwana, mugasangira igikoma, mukajyana guhaha, kuko byongera urukundo kandi umwan akura afite ubwenge buzima kandi bukora neza.
10. Marana igihe kinini n’uwo mwashakanye
Aha rero ni ho ruzingiye kuko niyo ibindi byose byagenda neza ariko mu cyumba cyanyu bikagenda nabi, ntabwo umunezero uzaboneka kandi bizagaragarira buri wese.
Ibuka ko inshingano ya mbere mu bashakanye ari ugusangira umunezero. Umunezero wanyu, uko ubanye nuwo mwashakanye nibyo abana banyu bazakura bigana, kuko natwe ubu twigana ibyo twabonye ku babyeyi bacu.
Mu buriri ibuka ko Atari igikorwa ngirira cyangwa ngirisha ahubwo ni igikorwa ngirana. Buri wese agomba kubigiramo uruhare kandi akabikora atagamije ibyishimo bye gusa ahubwo agamije ibyishimo bya mugenzi we.
Usanga abagabo bashinja abagore babo ngo ntibabanezeza, ngo ntibanyara, abagore bagashinja abagabo babo ngo ntibabashimsiha, ugasanga umugore abyaye nka kane ariko ngo atazi uko barangiza. Ibi aho bipfira ni mu buryo bikorwamo kuko iyo buri wese ashyize imbere ibyishimo byamugenzi we, mukaganira ku gikorwa, buri wese akavuga ibimushimisha, niho bigenda neza.
Ibi byose rero tuvuze, dore ko tuvuze bicye muri byinshi bikwiriye, kubyubahiriza niryo shingiro ryo kugira umuryango n’urugo runezerewe. Ibi ntabwo ari ihame gusa ni bimwe mu byafasha umuryango wawe guhora unezerewe.